Luŋolkop 7
Jo pa Gideon guloyo jo Midian
1Jerubaal, ma en aye Gideon, ki jo ducu ma onoŋo gitye bote gua malo odiko con, ci gugony i ŋet waŋ pii me Karod. Gony pa jo Midian onoŋo tye i nyimgi yo tuŋ acam, i ŋet got More ki i nota.
2Rwot owaco bot Gideon ni "Jo ma gitye kwedi-ni gipol mada ki tuŋ bota. Ka abimiyo jo Midian i ciŋgi gibiwakke ginwette i koma ni meno, 'Ciŋa kikoma gire aye olara.' 3-Pi meno kombeddi doŋ itit bot lwak ni, 'Ŋatti mo ma lworo omako, ma kome myel ber odok i gaŋŋe.' " Kit meno Gideon oomo cwinygi, ci dano alip pyeraryo wiye aryo gudok woko, ki dano alip apar gudoŋ.
4Rwot dok owaco bot Gideon ni "Lwak pud pol mada; tergi i dog pii ci abitemo cwinygi ki kunnu. Ŋat ma abiwacci, ni, 'Dano man bicito kwedi' en aye bicito kwedi; ki ŋat ma abiwacel ni, 'Dano man pe bicito kwedi,' en pe bicito kwedi." 5Kit meno Gideon otero dano i dog pii; ci Rwot owaco bote ni, "Dano acel acel ma gamo pii ki lebe macalo gwok gamo kwede ibiketo en cuŋ kene; ki ŋat ma orumo coŋe piny ka mato pii bene kit meno." 6Ci wei dano ma gugamo pii kun giketo ciŋgi i doggi oromo miya adek; ento lwak jo mudoŋ ducu gurumo coŋgi ka mato pii. 7Rwot owaco bot Gideon ni, "An abilarowu ki jo miya adek ma gugamo pii ki i ciŋgi-ni, pi miyo jo Midian i ciŋwu. Doŋ iwek jo mukene-ni ŋat acel acel odok gire i pacone." 8Gideon ogamo abino pa lwak wo ko ki i ciŋgi wa ki tumgi; ci ocwalo jo Icrael mudoŋ, kun dano acel acel cito i kemane. En odoŋ ki jo miya adek-ki, kun gony pa jo Midian tye piny i nota.
9I dyewor meno Rwot owaco bote ni, "A malo, icit ilweny i kom gony pa jo Midian, pien doŋ atyeko miyone i ciŋi. 10Ento ka ilworo cito piny kunnu, ci icit i gonygi kacel ki laticci Pura. 11Ibiwinyo gin ma jo-nu giloko, ci lacen cwinyi bilimo tek me cito ka monyo gonygi." Ocito piny ki laticce Pura, ci guo i agikki gony ka ma lumony gubuto iye. 12Jo Midian, jo Amalek ki jo ducu ma gua wokceŋ onoŋo guryeyo gonygi i nota ma gumoo calo lwak bonyo; ki kinagagi bene welgi pe kwanne, gipol macalo kweyo me dog nam. 13Ka Gideon oo, dano mo ocako tito lek mo bot lawote, kun waco ni, "Nen, aleko lek mo; mugati me cayiri ma oluŋŋe opoto i gony kun lor alora, obino kwede wa i kom kema, ci oreto kema woko piny, oloko ataro, kema opyelle woko piny." 14Lawote ogamo ni, "Man pala lucwan pa Gideon wod pa Yoaci, Laicrael; en ennu kikome. Lubaŋa otyeko miyo jo Midian ki lwak monygi ducu i ciŋe."
15Ka Gideon owinyo kit ma gitito kwede lek ki kit ma gigonyo kwede tere, ci omiyo woro bot Lubaŋa. Lacen odwogo kwede i gony pa jo Icrael, ci owacci, "Wua malo, pien Rwot doŋ omiyo mony pa jo Midian woko i ciŋwu." 16Opoko kin jo miya adek-ki lwak buca mony adek, ka omiyo tum i ciŋgi ducu, ki abino ma igi noŋo, ki mac raa i abino ducu. 17Ka doŋ ocikogi ni, "Wunena, ci wun bene wutim kit ma an atimo ka doŋ ao iŋet gony cok. 18Ka akuto tum, an kacel ki jo ma atye kwedgi ducu, ci wun bene wukut tum murumo gony ducu kun wudaŋŋe ni, 'Pi Rwot ki pi Gideon!' "
19Gideon ki jo miya acel ma gitye bote guo i ŋet gony cok ki cwiny dyewor ma onoŋo pud giketo Lukur-piny aketa; ci gucako kuto tum ki tyero abino ma tye i ciŋgi ducu. 20Buca mony adek ducu gukuto tumgi, gutyero abinogi woko ci gumako mac raa i ciŋgi malacam ki tum me akuta i ciŋgi malacuc, kun gidaŋŋe kwede ni, "Pala lucwan pi Rwot ki pi Gideon!" 21Dano acel acel ocuŋ mot i kabedone ma gurumo gony ducu, ci mony pa jo Midian guriŋo woko ducu; gucako daŋŋe guriŋo kwede woko. 22Ka dano miya adek ca gitye ka kuto tumgi, Rwot oloko pala lucwan pa jo. Midian i kom lutugi kekengi ki i kom monygi ducu. Monygi oriŋo o wa i Bet-cita, ma yo tuŋ Jerera, ki o kwede wa i waŋ lobo me Abel-mekola i ŋet Tabat.
23Gilwoŋo jo Icrael ki i Naputali, ki i Acer wa ki i Manace ducu, ci guryemo kor jo Midian. 24Gideon ocwalo kwena i lobo godi ducu me Epraim kun waco ni, "Wubin, wulweny i kom jo Midian, wukurgi i waŋ wat ducu o wa i Bet-bara ki i Jordan bene." Kit meno gilwoŋo jo Epraim ducu ci gumako waŋ wat ducu o wa i Bet-bara ki Jordan bene. 25Gumako luker pa jo Midian aryo, Oreb ki Jeeb; ci guneko Oreb i pata got pa Oreb, ki Jeeb guneko i bur biyo olok pa Jeeb. Lacen gukelo wi Oreb ki Jeeb loka Jordan bot Gideon.


Nwoyo Cik 14
Pe gulub kit kwero cola pa lurok
1-"Wun aye litino pa Rwot Lubaŋawu: pe wubiŋolo komwu kenwu nyo Lyelo tur nyimwu pi kwero cola. 2-Pien wun aye jo maleŋ pa Rwot Lubaŋawu; en Rwot aye yam oyerowu ki i kin rok ducu ma tye i wi lobo wek wubed jone kikome.
Lee ma gicamo ki lee ma gikwero
(Levi 11.1-47)
3"Pe wubicamo gin mo me kwer. 4Magi aye gin lee ma wutwero camogi: dyaŋ, romo, dyel, 5til, abur, ruda, dyel me tim, jubi, pura, ki romo ma i godi. 6Lee ducu ma oboŋ tyengi akara, ma kin tyengi opokke aryo, ma nyamo omen ki i kin lee ducu wutwero camogi. 7Ento lee ma ginyamo omen nyo ma oboŋ tyengi akara ma pe wubicamo gin ene; kinaga, apwoyo ki oduka, Gin ginyamo omen ento kin tyengi pe akara; pienno gibedo keni botwu. 8Ki opego bene, pien kadi oboŋ tyene akara ento pe nyamo omen, en bene bedo keni botwu. Pe wucam riŋogi, pe wugud wa komgi ma oto bene.
9"Magi aye wutwero camogi ki i kin gin ducu ma bedo i pii: gin ducu ma tye ki kiŋa ŋegi ki pok komgi wutwero camogi; 10ento gin ma pe ki kiŋa ŋegi ki pok komgi pe wubicamogi, pien gibedo keni botwu.
11"Wutwero camo winyo ma gilony ducu, 12ento magi aye pe wubicamogi: ocur, acut, koga, 13agoga, okwata ki kit kwagi ducu; 14agak ki kit kwagi ducu; 15udu, tebu, awewet, olwilwit ki kit kwagi ducu; 16tula matino ki tula madoŋo, lagweno kulu, 17kikuŋ ki ocur madito ki alwinya, 18acebe ki ogoro ki kit kwagi ducu; ki putput ki olik.
19"Ki kwidi ducu ma bwomgi tye gibedo keni botwu; pe wubicamogi. 20Gin ducu ma bwomgi tye ma gilony wutwero camogi.
21-"Pe wubicamo geŋ lee mo muto kene; wutwero miyo bot labedo mo ma bedo i gaŋiwu, wek en aye ocam, nyo wutwero cato bot larok mo owil; pien wun aye rok maleŋ pa Rwot Lubaŋawu.
"Pe wuted riŋo latin dyel ki cak pa minne.
Cik ma mako dul acel me apar
22-"Wubimiyo dul acel me apar me jami ma wuceko i poto, ma a i poto mwaka ki mwaka. 23Dok wubicamo dul acel me apar me kalwu ki i nyim Rwot Lubaŋawu i kabedo ka ma en biyero ci keto nyiŋe bedo iye, ki dul acel me apar me koŋo vinowu ki moowu, ki litino kayo pa dyaŋiwu ki pa romi ki dyegiwu; wek wupwony lworo Rwot Lubaŋawu jwijwi. 24Ka ce wutye ka mabor twatwal ma miyo pe wutwero kelo dul acel me apar i kare ma Rwot omiyowu iye gum-mi, pien kabedo ma Rwot oyero me keto iye nyiŋe odoko bor kwedwu, 25ci wubicato woko wek wunoŋ cente, ci wutweyo lim meno wucito kwede i kabedo ma Rwot Lubaŋawu oyero-ni. 26Wubitic ki lim meno pi kit gin ducu ma cwinywu mito, macalo me wilo twoni, nyo romo nyo koŋo vino nyo koŋo makecce, ki gin ducu ma cwinywu mito, ci wubicamo ki kunnu ki yomcwiny i nyim Rwot Lubaŋawu, in ki jo ma i odi ducu. 27Dok pe wubitenyo Lulevi ma gitye i gaŋwu ata, pien pe gipokogi dul lobo mo nyo gin mo me aleyagi kacel kwed wu.
28"I agikki mwaka adek adek wubikelo iye dul acel me apar me gin ducu ma wuceko i mwaka-nu, wukano i gaŋiwu madito. 29Ci Lulevi ma pe ki dul lobo nyo ka mo ma guleyo i kinwu, ki lubedo, ki litino kic, ki mon to ma i gaŋiwu ducu, gin ducu gibibino ka cam kwedwu giyeŋ; wek Rwot Lubaŋawu omiwu gum i kom gin ducu ma ciŋwu otiyo.


Daniel 11:25
25"En bitugo tekone ki tekcwinye i kom kabaka me lobo ma yo tuŋ acuc ki mony madit; ci kabaka me lobo ma yo tuŋ acuc biero lweny ki dul mony madit matek adada; ento en pe bitwero cuŋo, pien piro lok ki yub mapol gibibedo ka yubone twatwal i kome.


Nia 12
Kato (Paska)
1-Rwot owaco bot Moses Aron ki i lobo Ejipt ni, 2"Dwe man aye bibedo dwewu mukwo bibedo dwewu mukwoŋo i mwaka. 3Tit bot lwak jo Icrael ducu ni, i k nino dwe apar me dwe man, dano a acel bikwanyo latin romo, mac doggola pa kwarogi tye kwede, la romo acel pi ot acel acel. 4Ka ot mo tidi, ma pe romo tyeko riŋo latin ror ci won ot meno ki ladoggolane ma ode cok kwede gibikwanyo, ma romo wel dano ma gitye kwede. Wubikwanyo latin romo ma oporo kit ma dano acel camo kwede. 5Latin romowu obed ma kome pe ki mwonyo, nyok ma ditte romo mwaka acel ma wukwanyo ki kin romi nyo ki i kin dyegi. 6Wugwok nio wa i nino dwe apar wiye aŋwen me dwe-ni ka lacen, ka lwak jo Icrael ducu gucokke kacel, gibineko romigo otyeno. 7Guter remo manok, gucwiny i kom okar me doggola ryoryo, ki i kom rii wiye malo i dog odi ma gicamo iye-ni. 8Gucam riŋo i dyewor meno, ma gibulo abula; gucam ki mugati ma tobi pe iye, ki pot dek mogo makec. 9Pe wumwod mo manumo, nyo ma gitedo ki pii, ento gibul abula, wiye kacel ki tyene ki jam iye. 10Pe wuwek gin mo odoŋ nio odiko; ka gin mo odoŋ nio odiko, ci wubiwaŋo woko. 11Wubicamo kit man: wubitweyo pyerwu, wuruko war i tyenwu, ki odoo i ciŋwu; wubicamo aruya. En aye Kato (Paska) Rwot. 12Pien abibaro dye lobo Ejipt i dyewor meno, abineko litino kayo ducu ma i lobo Ejipt, pa dano ki pa lee; ci abiŋolo kop i kom lubaŋa ducu pa jo Ejipt; an a Rwot. 13Remo bibedo lanyut mewu, i kom odi ma wutye iye; ka aneno remo, ci abikato lamalo ka wiwu. Pe gemo mo bipoto i komwu ma binekowu, i kare ma abipwodo iye lobo Ejipt."
14-"Nino man bibedo nino me poyo pe wiwu ma wubigwoko me bedo nino madit bot Rwot; wubikwero wun ki likwayowu obed cik matwal: 15Wubicamo mugati ma pe girubo rye tobi pi nino abiro; i kom nino mukwoŋo wukwany tobi ki i ot, wuony woko. Ka ŋatti mo bicamo mugati ma tobi tye iye, nia i nino mukwoŋo nio wa i nino me abiro, dano-nu waŋe birwenyo woko ki i kin jo Icrael. 16I kom nino mukwoŋo wubibedo iye ki gurre maleŋ; ki i nino me abirone bene wubibedo iye ki gurre maleŋ; pe gibitiyo tic mo i nino meno ducu; ento gin ma dano ducu camo, meno aye wuyubi. 17Wubikwero nino madito me Mugati ma Tobi Pe Iye, pien i kom nino meno kikome yam akwanyo iye bucawu ki i lobo Ejipt; mumiyo wubikwero nino meno, wun ki likwayowu ducu, obed cik matwal. 18I dwe mukwoŋo, i kom nino dwe apar wiye aŋwen otyeno, wubicamo mugati ma pe girubo iye tobi, nio wa i nino dwe pyeraryo wiye acel otyeno. 19Pe ginoŋ tobi mo i odiwu i kom nino abiro-ni; pien ka ŋatti mo bicamo gin ma girubo iye tobi, dano meno waŋe birwenyo woko ki i kin lwak pa jo Icrael, kadi bed en labedo nyo anywalli me lobo. 20Pe wubicamo gin mo ma girubo iye tobi; ka ma wubibedo iye ducu wubicamo mugati ma tobi pe iye."
21Moses olwoŋo ludoŋo pa jo Icrael ducu, owaco botgi ni, "Wuyer litino romi muporo doggolawu, ci wunek latin romo me Kato (Paska). 22Wukwany dog anyero, wulut i remo ma tye i becen, wucwiny i kom rii doggola ki i kom okar me doggola ryoryo, kun wuluto i remo ma tye i becen-ni; dok ŋatti mo i kinwu pe okat woko ki i doggola ode nio wa odiko, 23-pien Rwot bikato cito ka neko jo Ejipt. Ka en bineno remo i kom rii doggola, ki i kom okar me doggola, ci Rwot bikato donyo i odiwu ka nekowu. 24Wugwok lok man obed cik piwu ki pi likwayowu matwal. 25Ka wubio i lobo ma Rwot bimiyowu, macalo yam ociko, ci wubilubo kit tic man. 26Ka litinowu gibipenyowu ni, 'Kit tic man te lokke aŋo?' 27ci wubiwacogi ni, 'Man gitum me Kato (Paska) pa Rwot, pien yam okato lamalo i wi odi pa jo Icrael i Ejipt, i kare ma oneko jo Ejipt, ci obwoto odiwa.' " Ci dano gukulo wigi piny, guworo Lubaŋa.
28Jo Icrael gucito gutimo kit meno; macalo Rwot ociko Moses ki Aron, gutimo kit meno.
Gemo me agikki: To pa litino kayo
29-I cwiny dyewor, Rwot oneko litino kayo ducu ma i lobo Ejipt: okwoŋo ki i kom latin kayo pa Parao ma yam obedo i komkerre, oo kwede wa i kom latin kayo pa ŋat ma giyako ma tye i ot kol, ki litino kayo pa lim makwo ducu. 30Parao oa malo i dyewor, en ki luticce ducu ki jo Ejipt ducu; koko obedo malik mada i Ejipt, pien pe odoŋ ot mo ma dano pe oto iye. 31Parao olwoŋo Moses ki Aron ki i dyewor, ci owaco ni "Wua, wucit woko ki i kin lwakka, wun kacel ki jo Icrael ducu; wuciti, wuti bot Rwot, kit macalo wuwaco-ni. 32Wucit ki romiwu ki dyaŋiwu kit macalo wuwaco-ni, wucit giwu; wulamma gum bene!"
33Jo Ejipt gubedo ka ruyo dano pi cwalogi woko ki i lobo pi oyotoyot; gubedo ka lok ni, "Wato doŋ, watum woko ducu." 34Kit meno omiyo dano gutiŋo moko ma peya girubo iye tobi, gutweyo otako lanywaŋŋe ki boŋo umgi, gutiŋo kwede i wi gwokgi. 35-Jo Icrael gutiyo kit macalo nene Moses ocikogi, gubedo ka lego atego ryal ki atego jabu, ki boŋo, ki bot jo Ejipt. 36Rwot omiyo gunoŋo gum i nyim jo Ejipt, ci gubedo ka miyogi gin ma gulego. Guyako jo Ejipt kit meno.
Luicrael gua woko ki i Ejipt
37Jo Icrael gucako wotgi nia ki i Ramcec nio i Cukot; co ma guwoto ki tyengi guromo alip miya abicel, ma pe iye mon ki litino. 38Ki lwak kwa rok murubbe bene gucito kwedgi, ki lwak lim makwo mapol twatwal, romi-gu ki i wi doggola lamalo, pe biye lanek dyaŋi-gu. 39Ci gutedo capat ki moko ma gunyobo i otako laboŋo tobi ma gutero i kare ma gua ki i Ejipt, pien onoŋo pe girubo iye tobi; pien gibedo ka cwalogi wo ko ki tek nia ki i Ejipt, kun pe doŋ gitwero dikke, pe bene guyubo peke megi.
40-Kare ma jo Icrael gubedo kwede i Ejipt oromo mwaka miya aŋwen ki pyeradek. 41I agikki me mwaka miya aŋwen ki pyeradekke, i kom nino meno kikome, en aye mony ducu pa Rwot omol iye oa woko ki i lobo Ejipt. 42En aye obedo dyewor ma Rwot okuro iye kare me kwanyogi woko ki i lobo Ejipt, dyewor meno en aye dyewor ma jo Icrael, gin ki likwayogi ducu, gikuro iye Rwot.
Cik mukene ma mako Kato (Paska)
43Ci Rwot owaco bot Moses ki Aron ni, "Man aye cik ma maka Kato (Paska): pe Larok mo bicamo; 44ento opii ducu ma yam giwilo ki lim bicamo ka onoŋo doŋ gityeko lirogi. 45Labedo mo nyo lapakaca mo pe bicamo. 46-Wubicamo ki i ot acel; pe wubikato ki riŋo mo woko nia ki i ot, cogone bene pe gibituro iye. 47Lwak jo Icrael ducu gibikwero nino man. 48Ka larok mo bedo i kinwu ce mito kwero Kato (Paska) bot Rwot, wek koŋ gilir kom co ducu ma tye bote, ka doŋ onyik cok ka lubo kite; en doŋ bedo macalo anywalli me lobo. Ento dano ma pe giliro pe camo. 49Cik bibedo acel pi anywalli ki pi lurok ma bedo i kinwu."
50Ci jo Icrael ducu gutimo kit meno; macalo yam Rwot ociko Moses ki Aron, gutimo kit meno. 51I kom nino meno kikome aye yam Rwot okwanyo iye mony pa jo Icrael woko ki lobo Ejipt ki bucagi.


Ejekiel 42:13
13Dano-nu dok owacca ni, "Kicika magi ducu ma tye yo tuŋ acam ki kicika ma gitye yo tuŋ acuc ma gukemme ki dyekal-li gin aye kicika maleŋ, I kicika magi en aye ajwagi ma gidonyo ka tic i nyim Rwot gicamo iye gityer maleŋ makato ducu, Kunnu aye giketo iye gityer maleŋ makato ducu, gityer me moko kwon, gitum pi bal, ki gitum pi tino alii, pien kabedo meno aye kabedo maleŋ.


Yubu 2
1I nino mo mukene awobe pa Lubaŋa dok gubino gucuŋ i nyim Rwot, ci Catan bene obino i kingi ka cuŋ i nyim Rwot. 2Rwot owaco bot Catan ni, "In ia ki kwene?" Catan ogamo dog Rwot kun wacci, "Aa ka wirre wi lobo, ki ka wot i kin piny i lobo." 3Ci Rwot dok owaco bot Catan ni, "Itye ka tamo pi laticca Yubu, ni meno, pe tye ŋat mo macalo en i wi lobo, dano ma pe ki bal mo, dano ma cwinye leŋ, ma lworo Lubaŋa, dok dag tim marac? En pud ocuŋ matek laboŋo bal mo, kadi bed ipiya i kome wek it yeke woko laboŋo tyen lok mo." 4Catan ogamo dog Rwot kun wacci, "Del pi del! Gin ducu ma dano tye kwede en bimiyo pi kwone. 5Ento tugi keto ciŋi koni, igud cogone ki riŋo kome, ci en yeti ki i nyimi." 6Ci Rwot owaco bot Catan ni, "Nen, en doŋ tye i tweroni; ento myero igwok kwone keken."
7Kumeno Catan oa ocito woko ki i nyim Rwot, ocako yelo Yubu ki bur maraco muonyo cakke ki i dye tyene nio kwede wa i cwiny wiye. 8Ci en okwanyo labaltak me cwero kome, ocito obedo i buru. 9Mumiyo dakone owacce ni, "Pud ibicuŋ matek ma pe ibalo bal mo? Yet Lubaŋa, ci ito."
10Ento Yubu ogamo dog dakone ni, "In aye iloko lok macalo mon mamiŋ ma pe giŋeyo Lubaŋa. Wabigamo gin maber ki i cin Lubaŋa, ci pe wagamo gin marac?" I can man ducu Yubu pe obalo ki doge.
11Ka lurem Yubu adek guwinyo pi gin marac man ducu mubino i kome gubino kun ŋat man a ki i kabedone, Erifaji Lateman, Bildad Lacua ki Jopar Lanaamat. Kumeno gurwatte kacel wek gucinyut cwercwinygi bot Yubu ki kweyo cwinye. 12Ci guilo waŋgi ka pud gitye ka mabor, pe guniaŋ maber ka dano ma gineno-nu aye Yubu; ci gucako koko ki dwan maloŋo, guyeco jorgi, gujuko wigi ki ŋom. 13Ci gubedo piny i ŋom guri bote nino abiro dyeceŋ ki dyewor, ŋat mo ma loko kwede pe, pien guneno ni aremme onoŋo dit mada.


2 Luker 8:29
29Kabaka Joram odwogo ka mado rette i Jejreel, en aye waŋ ret ma jo Ciria guketo i kome ki i Rama, i kare ma en olwenyo i kom Kajael kabaka me Ciria. Akajia wod pa Jekoram kabaka me Juda ocito ka limo Joram wod pa Akab i Jejreel, pien onoŋo kome lit.


Daniel 4:33
33Oyotoyot lok man ocobbe kakare i kom Nebukadnejar. Ci cutcut giryeme woko ki i kin dano, ocako camo lum calo twon, ki toyo ma oa ki i polo bene odyako kome woko nio waŋ ma yer kome ducu olot maboco macalo yec kom ocur, ki lwete bene olot maboco calo Lwet winyo.


Nia 25:33
33I kom jaŋe tuŋ cel bibedo iye kikop adek ma gitimo macalo tur yaa, ku; acel acel tye ki wene ki ature, ki i kor jaŋe tuŋ mukene bene bibedo iy kikopo adek ma gitimo macalo tu yaa, kun acel acel tye ki wene ki ature jaŋe abicel ducu ma guryeyo gukac okar-mac-ci gibibedo kit meno.


Jeremia 17
Bal pa jo Juda ki can ma giketo i komgi
1Rwot owacci, "Wun jo Juda, balwu doŋ gicoyo woko ki kalam nyonyo, gigoro woko bene i cwinywu ki kidi dayaman ma lake bit, ki i kom ten keno aŋwen ma tye i kom keno tyerwu, 2en ma miyo litinowu po i kom keno tyerwu ki i kom cal Acera ma jok ma dako ma wucibo i ŋet yadi ducu ma potgi oluk, i wi cere mabocogu, 3ki i wi godi ducu ma tye i dye tim. Lonyowu kacel ki limwu ma yam wukano abimiyo giyako woko, pi balwu ducu ma doŋ wutyeko timo ma oromo i lobowu-ni woko liweŋ. 4Wubikwanyo ciŋwu woko ki i kom gipiny ma yam amiyo botwu, abimiyo wubedo opii pa lumerokwu kun wutiyo tic botgi i lobo ma pe wuŋeyo, pien mac doŋ olyel ki i kinigana ma bibedo ka waŋ nakanaka."
5Rwot owaco kuman ni,
"Ŋat ma keto genne i kom dano giceno woko,
ma keto genne i kom kero pa dano,
ŋat ma loko cwinye woko ki i kom Rwot.
6En bedo calo yat ma i dye tim aroo,
ma pe bineno gin mo maber ka bino.
En bibedo mere i kabedo mutwo mubedo kado kado ma gir,
mo pe doŋo iye,
i kabedo ka ma dano pe bedo iye.
7"Dano ma geno Rwot tye ki gum,
ma genne ducu ocuŋ i kom Rwot.
8-En bedo calo yat ma gipito i ŋet kulu,
ma cwalo lwite donyo woko piny wa i laora kulu.
Ka i kare me lyeto ma piny otwo en pe lworo gin mo,
pien pote bedo madyak kumeno,
dok bene i mwaka ma cen ryeny teretere ma pii pe en pe paro gin mo,
dok pe giko nyako nyige."
9Cwiny dano en aye gin ma bwolo dano ma kato gin mukene-gu ducu,
opoŋ ki gin marac adada; aŋa ma twero niaŋ iye?
10-"An Rwot aŋiyo tam pa dano dok bene atemo cwiny dano,
wek ami bot dano acel acel gin ma lubo kite,
dok ma lu bo kit gin ma en otiyo."
11Macalo ayweri ma coko litino i te
bwome ma en kikome pe otoko,
ŋat ma noŋo lonyo i yo ma pe atir bene tye kit meno;
ka doŋ oteggi inoŋo ni lonyone rwenyo woko,
i agikkine en gire doko lamiŋ.
12Kabedowa maleŋ me woro Lubaŋa nen calo kom me deyo adada,
ma ocuŋ malo i wi got nia i acakkine.
13Ai Rwot, gen pa jo Icrael ducu tye i komi,
jo ducu ma gibwoti woko lewic bimakogi matek;
jo ma gilokke giweki woko gibirwenyo woko calo nyiŋ ma gicoyo i apwa,
pien gin doŋ gutyeko bwoto Rwot woko,
ma en aye waŋ it me pii me kwo.
Jeremia okok bot Rwot
14Caŋa, ai Rwot, ci abicaŋ woko maber;
lara, ci bene abilarre;
pien an apako in kare ducu.
15Nen, giwaco bota ni,
"Lok pa Rwot tye kwene?
wek lokke obin!"
16An pe adiyo in ni myero icwal gin marac,
dok bene an pe amito nino me can amita, meno in iŋeyo;
gin ma oa ki i doga ducu ma aloko, aloko atyer ka waŋi.
17Pe ibed gin ma kelo lworo bota;
in i kalarrena i kare ma noŋo piny rac.
18Wek lewic omak jo ma giketo ayela i koma,
ento pe iwek lewic omaka; wek cwinygi aye oballe woko,
ento in pe iwek meri cwinya oballe;
mi kare ma gin marac myero opot kwede i komgi;
tyekgi woko licwic ki nek ma iketo i komgi kiryo!
Kwero nino me cabit
19Rwot owaco bota kuman ni, "Cit icuŋ i dogcel pa Benjamin, en aye ka ma luker me Juda gidonyo kwede i i gaŋ dok bene yo ma gikato kwede woko; cuŋ bene i dogcel ducu me Jerucalem, 20ci iwac botgi ni, 'Wuwiny lok pa Rwot, wun luker me Juda, ki jo Juda ducu, ki jo ducu ma gibedo i Jerucalem, ma gidonyo ki i dog gaŋi magi. 21-Rwot owaco kuman ni, Ka wumaro kwo myero pe wutiŋ ter i ceŋ cabit; dok pe myero wukel gin mo kun wuwok ki i dog gaŋi ducu me Jerucalem. 22-Dok bene pe myero wutiŋ ter ki i otwu i ceŋ cabit, dok pe wuti tic mo, ento myero wukwer nino me cabit obed maleŋ kit macalo yam aciko ki kwarowu. 23Ento kwarowu yam pe guwinyo, gujiŋo ŋutgi obedo matek, pe guciko itgi ka winyo lokka, wek pe guwiny dok gugam pwony ma mera.
24" 'Ento ka wuwinyo lokka, man Rwot ma owaco, ma pe wukelo ter mo ki i dogcel ducu me gaŋ man i ceŋ cabit, ento kun wukwero ceŋ cabit bedo nino maleŋ ma pe wutiyo tic mo i nino meno, 25doŋ lukerwu ki rwodiwu bidonyo ki i dogcel me Jerucalem ma gibedo i wi komker pa Daudi. Gin ki rwodigi ducu kacel ki jo Juda ki jo Jerucalem, gibiriŋo ki gadigadi ki aguragura, doŋ meno bimiyo gaŋ me Jerucalem bipoŋ ki lwak dano mapol matwal. 26Dano gibia gibino ki i gaŋi me Juda ki i gaŋi matitino ma i ŋet Jerucalem; gibibino ki i lobo pa Benjamin, ki i lobo me Cepela, ki i lobo ma obedo godigodi, dok bene gibia gibino ki i Negeb, kun gikelo gityer me gitum awaŋa, gityer me moko kwoŋ, ki odok luban, dok gikelo gityer me pwoc bene i ot pa Rwot. 27Ento ka wun pe wuwinyo lokka me kwero ceŋ cabit wek obed maleŋ, dok ni pe wutiŋ ter mo wudony kwede ki i dogcel me Jerucalem i ceŋ cabit, ci abimiyo mac lyel i dogcelle ducu biwaŋo odi madoŋo me Jerucalerri woko ducu ma macce pe doŋ gibiromo nekone matwal.' "


Jabuli 68
Lubaŋa me Cinai ki me kabedo maleŋ
1Wek Lubaŋa oa malo, ci oket lukworre woko atata;
wek jo ma kwere ducu guriŋ woko ki i nyime!
2Macalo yito duny cito woko,
gin bene gibirwenyo woko kit meno;
macalo odok kic leny woko ka giketo i ŋet mac,
wek jo maraco bene guto woko i nyim Lubaŋa kit meno!
3Ento wek jo ma kitgi atir gubed ki yomcwiny;
wek gunyatte ki yomcwiny madwoŋ i nyim Lubaŋa;
wek gudaŋŋe ma yomcwiny mito nekogi woko!
4Wuwer bot Lubaŋa, wuwer wer wupak nyiŋe;
wuil dwanwu malo ki wer bot en
ma tye ka ŋwec ki gadigadine i wi pol;
nyiŋe Rwot, wudwore, dok wubed ki yomcwiny i nyime.
5En won jo ma wongi pe, dok en bene magwoko mon to;
en Lubaŋa ma bedo i ot mere maleŋ.
6Lubaŋa miyo paco bot jo mudoŋ kengi ma piny oloyo, wek gubed iye;
en aye ma kwanyo lumabuc woko ki i ot kol mot maber miyo gibedo ki kuc;
ento jo ma gin lujemo gibedo i lobo mutwo.
7Ai Lubaŋa, i kare ma itelo wi lwakki,
i kare ma iwoto kwedgi ki i dye tim,
8-ŋom oyeŋŋe, kot bene oa ki i polo ocorre i lobo,
got Cinai bene oyeŋŋe i nyim Lubaŋa;
oyeŋŋe i nyim Lubaŋa
ma en Lubaŋa pa jo Icrael.
9Imiyo kot madwoŋ ocwer i lobo, ai Lubaŋa;
iroco loboni muol-li woko odoco.
10Lwakki gubedo iye macalo pacogi;
dok bene pi berri, ai Lubaŋa,
ipito jo ma piny obwoyogi ki cam.
11Rwot omiyo cik,
doŋ mon mapol gutiŋo lok maber miyo nya kun giwacci,
12"Luker kacel ki monygi gitye ka riŋo woko ariŋa!"
Mon ma gudoŋ paco gupoko jami ma giyako woko i kingi.
13Kadi gibuto i dwol romi,
ginen calo akuri ma gidero bwome ki ryal,
dok yece gidero ki jabu ma obedo alumalum.
14Ka Lubaŋa Matwero-ducu oketo luker woko i wi got Jalmon,
ci omiyo pee bene ocwer kunnu.
15Got Bacan kara tek kuman,
got ma lacol wiye pol,
en got me Bacan!
16In got ma lacol wii dwon-ni, piŋo iŋeno piny ki nyeko,
wa i wi got ma Lubaŋa oyero me bedo iye-ni?
Iyo, Rwot bibedo kunnu matwal!
17Rwot oa ki i got Cinai bino i kabedone maleŋ
ki lwak gadigadi matego ma romo alip ki alip.
18-Iito wa i wi got malo,
kun icoko lwak opii cito kwedi,
dok ibedo ka gamo mot ki bot dano,
kadi wa ki bot jo ma yam gujemo woko.
Rwot Lubaŋa doŋ bibedo kunnu.
19Gipwo Rwot, pien nino ki nino
en tinowa wa ki pekowa ducu i kore;
Lubaŋa aye Lalarwa.
20Lubaŋawa en Lubaŋa me lar;
en Rwot Lubaŋawa, ma larowa ki i to.
21Ento Lubaŋa bigoyo wi lukworre turo woko,
bigoyo wi dano ma yer wigi boco-gu ma gilubo timgi me bal.
22Rwot owacci,
"Abidwokogi cen ki i Bacan, abiwotogi ka maleŋ ki i te nam matut,
23wek wubin wulwok tyenwu ki remogi,
wek gwogiwu bene gunaŋ remo pa lukwor madwoŋ macalo gimito."
24Ai Lubaŋa, jo ducu gitye ka neno wotti,
wot pa Lubaŋa ma Lakerra, ma cito kwede i kabedone maleŋ.
25Luwer gutelo nyim, lugo wer gudoŋ i ŋec,
ka doŋ anyira ma gigoyo ajaa gubedo i dyere.
26"Gipwo Lubaŋa i cokke madit pa lwakke,
wupak Rwot, wun likwayo pa Icrael ducu!"
27Mutelo yo bino ca-ni aye Benjamin, ma en kaka matidi,
ka rwodi me Juda ki lwakgi madwoŋ gulubo,
ka doŋ rwodi me Jabulon ki rwodi me Naputali i korgi.
28Nyut tweroni, ai Lubaŋa;
nyut tekki, ai Lubaŋa, en tek ma itiyo kwede piwa-ni.
29Pi odi ma tye i Jerucalem,
omiyo luker gikelo mot gityero boti
30Juk lee tim mager ma gibedo i kin lagada,
gin lwak twoni ki litino dyaŋi pa lurok.
Nyon jo ma yenyo lim ajog woko piny ki tyeni;
ket lwak me rok ma cwinygi yom pi lweny-gu woko ata.
31Wek gikel mola ki i Ejipt;
dok wek jo Etiopia gubin oyotoyot ka ryeyo ciŋgi bot Lubaŋa.
32Wuwer wer bot Lubaŋa, wun ker ducu ma i wi lobo;
wuwer wer me pak bot Rwot;
33Wuwer wer bot en ma tye ka wot i wi polo,
en wi polo macon; winy, en tye ka daŋŋe ki dwan matek adada.
34Wutit pi twero pa Lubaŋa,
ma dit me locce tye i Icrael,
ma twerone bene tye malo i polo.
35Lubaŋa me aura ma kelo lworo tye
i kabedone maleŋ, en Lubaŋa pa Icrael,
ma miyo twero ki tek bot jone.
Gipwo Lubaŋal


1 Luker 21
Akab omayo poto olok pa Nabot
1Onoŋo Nabot me Jejreel tye ki poto olokke i Jejreel i ŋet cel pa Akab kabaka me Camaria. 2Lacen i ŋe lok mutimme-ni, Akab openyo Nabot ni, "Ber imiya poto olokki obed mera, wek apit iye dekka, pien tye cok ki oda; ci abimiyi poto olok mukene ma kakare, maber makato en-nu, nyo ka ce imito abiculo welle ki lim." 3Ento Nabot ogamo dog Akab ni, "Pe twerre; Rwot pe twero ye ni ami lobo pa kwariwa boti." 4Akab odok i ode ki kiniga ma waŋe oballe woko pi lok ma Nabot me Jejreel owaco bote-ni; pien onoŋo odok iye bo te ni pe ebimiyo lobo ma eleyo ki bot kwarine. Kabaka ocito obuto piny wi kitandane kun oloko waŋe neno woko, pe ocamo cam mo bene.
5Ento ka dakone Jejebel obino bote, openye ni, "Cwinyi ton pi lok aŋo ma ogeŋi wa cam-mi?" 6Akab otitte ni, "Pien nane aloko ki Nabot me Jejreel kun apenye ni omiya poto olokke wek awil ki lim, nyo kono ka en mito ci abimiye poto olok mukene ma kakare. Ci en okwero woko, owacci pe ebimiya poto olokke." 7Dakone Jejebel ogamo ni, "Pe in aye i loyo Icrael kombeddi bo? A malo icam, wek cwinyi obed mayom. An aye abimiyi poto olok pa Nabot me Jejreel."
8Ci Jejebel ocoyo waraga ki nyiŋ Akab, omwono kun odiyo agit pa Akab i kom odok; ci ocwalo waraga bot ludoŋo ki ludito mukene ma gibedo bot Nabot i gaŋŋe. 9Waragane onoŋo ocoyo kit man ni, "Wucik pi kare me ri kec, ci wucib Nabot obed wi kom me dito i kin lwak. 10Ka doŋ wukel lutim aranyi aryo gucuŋ kun gikemo nyime atir, wek gukel kop i kome kun giwacci, 'In iceno Lubaŋa ki kabaka.' Ka doŋ wutere woko, wucele ki got wuneke woko." 11Jo ma i gaŋŋe, ludoŋo ki ludito mukene ma gibedo i gaŋŋe, gutimo kit ma Jejebel ocwalo kwede lok botgi. 12Guciko kare me ri kec, ka guketo Nabot i wi kom me dito i kin lwak. 13Lubwami aryo gubino gucuŋ gukemo nyime. Gukelo kop i kom Nabot ki i nyim lwak ducu kun giwacci, "Nabot oceno Lubaŋa ki kabaka bene." Ka gutere woko i ŋe gaŋ, gucele ki got guneke woko. 14Ka gucwalo kwena bot Jejebel pi titte ni, "Nabot doŋ gityeko celone woko ki got; doŋ oto."
15Ka Jejebel owinyo ni Nabot doŋ gicelo woko ki got gineko woko, owaco not Akab ni, "A malo, icam poto olok pa Nabot me Jejreel, ma yam okwero miyone boti wek iwil ki lim-mi; kombeddi Nabot doŋ pe, doŋ oto." 16Ka Akab owinyo ni Nabot doŋ oto woko, oa malo ocito i poto olok pa Nabot i Jejreel ka camone woko cut.
17Lok pa Lubaŋa dok obino bot Elia ma Laticbe ma waco bote ni, 18"A malo, icit irwatte ki Akab kabaka me Icrael ma tye i Camaria. Nen, en tye i poto olok pa Nabot. 19-Ibiwaco bote ni Rwot owaco kuman ni, 'Ineko dano woko ka dok icamo wa potone bene?' Dok ibiwacce ni, 'I kabedo ka ma gwogi gunaŋo iye remo pa Nabot, en aye in bene gwogi biŋano iye remoni.' "
20Akab owaco bot Elia ni, "In doŋ inoŋa bo, in lamerokka-ni?" Elia ogamo ni, "An doŋ anoŋi, pien in aye imiyo komi kekeni pi tiyo gin ma nen marac i wan Rwot. 21Nen, abikelo can i komi; abiyweyo in woko liweŋ, abineko co woko ducu ma tye boti in Akab, ma i lobo Icrael, opii wa ki anywalli. 22Abimiyo odi bedo calo ot pa Jeroboam wod pa Nebat, ma rom bene ki ot pa Baaca wod pa Akija, pi kiniga ma imiyo omaka, dok pien imiyo jo Icrael gubalo. 23-Dok Rwot owaco lok i kom Jejebel bene kit man ni, 'Gwogi aye bimwodo kom Jejebel woko i lobo ma i ŋet Jejreel.' 24Dano ma wat pa Akab ma oto i gaŋ, gwogi aye bimwodo komgi, ento dano ma gibito i dye tim ata, winyo aye bicamogi."
25Pe tye dano mo ma yam omiyo kome kekene pi tiyo gin ma nen marac i waŋ Rwot macalo Akab, ma dakone Jejebel odiye iye ki tek. 26Otimo bal me kipyeda marac twatwal pi lubo kor jogi-gu, macalo jo Amor yam gutimo, ma Rwot oryemogi woko ki i nyim jo Icrael-li.
27Ka Akab owinyo lok meno, ci oyeco boŋŋine woko, oruko boŋo cola cut i kome, obedo ka wot ma kome odem woko. 28Lok pa Rwot dok obino bot Elia ma Laticbe ma waco bo te ni, 29"In mono ineno kit ma Akab obedo kwede ka mwolle i nyima? Pien en doŋ omwolle kene i nyima, pe abikelo can i karene kikome; ento i kare pa wode aye abikelo can i kom jo me ode."


Nia 34
Gityeŋo kidi ma apada me aryone
(Nwo 10.1-5)
1Rwot owaco bot Moses ni, "Tyeŋ kidi ma apada aryo macalo mukwoŋo ca, ci abicoyo i komgi lok ma nene acoyo i kom kidi mukwoŋo-ni, ma yam ityero woko-ni. 2Bed ma iyubbe odiko, ci ibin malo odiko i wi got Cinai, icuŋ i nyima i wi got. 3Pe ŋatti mo bibino kwedi malo, pe ŋatti mo onen i wi got ducu; romi ki dyaŋi pe gucam nyim got." 4Ci Moses otyeŋo kidi aryo ma apada macalo mukwoŋo ca; ci oa malo odiko con, oito i wi got Cinai, kit macalo Rwot ocike, otero kidi ma apada ma omako i ciŋe. 5Ci Rwot olor piny i pol, ocuŋ kacel kwede kunnu, ci otuco nyiŋe. 6-Rwot okato ki i nyime kun tucce ni, "Rwot, Rwot, Lubaŋa ma lakica dok maro dano, kiniga pe make oyot, marre ma pe lokke dwoŋ, en lagen mada. 7En gwoko mar ma pe lokke pi jo alip ki alip, kun weko rocgi, ki tim aranyigi ki balgi. En pe kwanyo kop i kom lubalo, ento keto can i kom likwayogi ki i kom likwayo pa likwayogi nio i yalwak me adek ki me aŋwen." 8Moses orune oyot, okulo wiye piny i ŋom, oworo Lubaŋa. 9Owaco ni. "Koni doŋ ka ayomo cwinyi, ai Rwot, alegi in Rwot iwot kwedwa, kadi bed waŋ jo ma ŋutwa tek; itimwa kica pi rocwa ki balwa, imiwa wabed lwakki."
Ginwoyo gicikke
(Nia 23.14-19; Nwo 7.1-5; 16.1-17)
10Rwot dok owaco ni, "Nen aketo gicikke. Abitiyo gin me aura mapol i nyim lwakki ducu, ma yam peya otine i lobo ducu nyo i rok mo; ci jo ducu ma wubedo i kingi gibineno tic pa Rwot; abitiyo kwedwu gin ma kelo atiba i kom dano.
11"Gwok lok ma aciki iye tin. Nen, abiryemo jo Amor woko ki i nyimi, ki jo Kanaan, jo Kit, jo Periji, jo Kiv ki jo Jebuc. 12Gwokke pe iket gicikke mo ki jo ma bedo i lobo-nu, wek pe odok owic i kinwu. 13-Ento wumuk keno jogigi woko, wuret wir jogigi piny, wutoŋ yadi ma gipito ka ma giworo iye jok ma dako ma gilwoŋo Acera. 14Pe myero wuwor lubaŋa mukene, pien Rwot, ma nyiŋe Lanyeko, en Lubaŋa ma lanyeko. 15Gwok iket gicikke mo ki jo ma bedo i lobo-nu: pien ka giworo lubaŋagi ki tim kwele kwele, nyo gityero gitum bot lubaŋagi, ce ŋatti mo olwoŋi, miyo ibicamo gin ma en otumo. 16Dok ka inyomo anyiragi ki awobeni, ce anyiragi gitimo abor pi woro lubaŋagi, ci miyo awobeni bene giworo lubaŋagi ki tim kwele kwele.
17-"Pe iti cal lubaŋa mo me nyonyo aliya piri keni.
18-"Ibikwero nino madito me Mugati ma Tobi Pe Iye, Ibicamo mugati ma tobi pe iye pi nino abiro macalo yam acikowu, i kare ma giciko, i dwe me Abib; pien yam ia woko ki i lobo Ejipt i dwe me Abib.
19-"Litino kayo ducu mega, litino twonini, litino kayo me dyaŋi ki me romi. 20-Latin kayo pa kana ibikoko ki latin nyok romo, nyo ka pe ikoko, ci itur ŋute woko. Litino kayo ducu ma gin litino awobeni ibikokogi. Dano mo pe obin i nyima ki ciŋe noŋo.
21-"Ibitic nino abicel, ento i nino me abiro ibiywe iye; wa i kare me pur ki i kare me kac bene ibiywe. 22-Ibibedo ki nino madit me kwero agikki cabit abiro, en aye wi mwaka me kayo naŋo mukwoŋo cek; ki nino madito me nyonone i dero i tum mwaka. 23Joni ma co ducu gibibino i nyim Rwot Lubaŋa, Lubaŋa pa Icrael, tyen adek i mwaka acel. 24Pien abiryemo lurok woko ki i nyimi, abimiyo waŋ loboni bedo malac; ŋatti mo bene pe bibedo ki miti i kom loboni i kare ma ibiwot ka nen i nyim Rwot Lubaŋawu tyen adek i mwaka acel acel.
25-"Pe ityer remo me gitumma kacel ki tobi; pe giwek gitum me nino madit me Kato (Paska) obed nio wa odiko.
26-"Cam mukwoŋo cek i potoni me wi mwaka myero ikel i ot pa Rwot Lubaŋani.
"Pe ited riŋo latin dyel ki cak pa minne."
27Rwot owaco bot Moses ni, "Co lok magi; pien doŋ acikke kwedwu, in ki jo Icrael, ki gicikke ma lubo lok magi ducu." 28En obedo kunnu kacel ki Rwot nino pyeraŋwen, dyeceŋ ki dyewor, kun pe camo dok pe mato pii bene. Ci ocoyo lok me gicikke i kom kidi ma apada, gin aye cik apar-ri.
Moses olor piny ki i wi got
29-Ka lacen Moses olor piny ki i wi got Cinai, ma omako kidi ma apada aryo me lok me caden i ciŋe. I kare ma en lor piny ki wi got, onoŋo Moses pe ŋeyo ni tur nyime tye ka ryeny, pien onoŋo obedo ka lok ki Lubaŋa. 30Ka Aron ki jo Icrael ducu guneno Moses, ci nen, tur nyime obedo ka ryeny; ci gulworo cito bote cok. 31Ento Moses olwoŋogi; ci Aron ki lutel wi lwak ducu gucako dok bote, Moses oloko kwedgi. 32Ka lacen jo Icrael ducu gucito bote cok, ocako miyogi cik ducu ma Rwot otitte i wi got Cinai. 33Ka doŋ Moses otyeko lok kwedgi, ci umo tur nyime ki boŋo; 34ento i kare ducu ma Moses cito i nyim Rwot ka lok kwede, kwanyo boŋo woko ki i tur nyime, nio wa ka dwogone; ka okatti woko ci tito ki jo Icrael lok ma gicike kwede. 35Ka jo Icrael gineno tur nyim Moses, gineno ni del tur nyim Moses ryeny; ci Moses dok umo tur nyime woko ki boŋo, nio ka dok cito ka lok kwede.


Jeremia 46
Man lok pa Rwot ma okemo Ejipt
1Rwot oloko ki lanebi Jeremia lok ma okemo lurok. 2-Man aye lok ma en owaco ma okemo Ejipt, Rwot oloko i kom mony pa Parao Neko, kabaka me Ejipt, ma yam Nebukadnejar kabaka me Babilon oloyo i lweny i Karkemic ma cok ki kulu Euprate i mwaka me aŋwen me loc pa Yekoyakim wod pa Yocia kabaka me Juda, kun wacci,
3"Ludito me Ejipt gidaŋŋe ni,
'Wuruk nyonyo me geŋo korwu dok wuyubbe ki kwotwu bene,
ci wucit i lweny!
4Wutwe kom me bedo i ne aguragura;
wubed i wigi, wun wegi aguragura!
Wucuŋ i tyeŋ ci wuruk otaŋ nyonyo!
Wupak Leb toŋwu obed mabit!
Wuruk koti nyonyowu i komwu!' "
5Rwot openyo ni, "Aneno gin aŋo?
Gitye ka lokke gidok woko cen ki lworo madwoŋ,
kun cwinygi oballe woko.
Twoni lwenygi ducu giketo ret i komgi,
ci guriŋo woko oyotoyot; ma pe guneno ŋegi,
pien lworo onoŋo oketo komgi woko!"
Man Rwot ma owaco.
6Jo ma gidwir i ŋwec pe gitwero bwot;
ki lulweny matego bene pe gitwero bwot.
Yo tuŋ acam i ŋet kulu Euprate giyokke atata ci gipoto woko.
7"Man aŋa ma tye ka tiŋŋe malo calo pii me kulu Nail-li,
macalo pii ma opoŋ woko libyeny wa i dog geŋ ma mol amola?
8Ejipt aye tye ka tiŋŋe macalo pii me kulu Nail,
calo kulu ma piine opoŋ woko libyeny wa i dog geŋ.
Ejipt wacci, 'Abitiŋŋe aumo lobo woko,
abijwero gaŋi kun aneko jo ducu ma bedo iye woko.'
9Cok aguragura gucak wot,
ki gadigadi bene gucak lorre!
Cwallulweny gucit gukat anyim:
jo Etiopia ki Put ma gumako kwot,
wegi atum ma ludiro i mako atum
ma gua ki i Lud.
10"Man aye nino pa Rwot Lubaŋa me mony;
tin doŋ en biculo kwor,
tin doŋ en biketo can i kom lukworre.
Binekogi woko ki pala lucwan nio waŋ ma otyekogi woko liweŋ,
ma noŋo leb palane doŋ opune woko ki remo keken;
tin en aye Rwot Lubaŋa me mony tyero lukworre macalo gitum i lobo ma tye yo tuŋ acam,
i ŋet kulu Euprate.
11Wun jo Ejipt, wucit i Gilead,
ci wuyeny yat me caŋo two!
Yatwu-gu ducu nen gin ma konnye pe;
gin mo ma caŋowu pe.
12Lurok doŋ guwinyo pi kit lewic ma wutye kwede;
jo ducu doŋ guwinyo kokowu oromo i lobo woko;
pien lalweny acel acel doŋ tye ka yokke ki lawote,
ci gin ducu gipoto woko i ŋom."
Bino pa Nebukadnejar
13-Rwot oloko ki lanebi Jeremia i kare ma Nebukadnejar kabaka me Babilon obino ka lweny i kom Ejipt, kun wuwacci,
14"Tuc lok man i gaŋi me Ejipt,
kun itito i Migdol, Mempic, ki Tapanec ni,
'Wucuŋ matek, doŋ wuyubbe me lweny;
gin ducu ma wutye kwede gibibalo woko i lweny!'
15Piŋo Apic doŋ owekowu woko?
Cal twon ma wutiyo-ni kono pe ocuŋ piŋo?
Pien Rwot ojwere woko lirwat piny.
16Lwakwu guyokke ci gupoto,
kun dano acel acel waco bot lawote ni,
'Wot oyotoyot! Wek wadok cen bot lutuwa,
wek wabwot woko ki i lak pala pa lukworwa!'
17"Lwoŋ Parao, kabaka me Ejipt, ki nyiŋ manyen ni,
'Ŋat ma wo twatwal omiyo karene okato.'
18An a Rwot me mony, an aye kabaka.
An Lubaŋa makwo.
Calo got Tabor ma wiye bor kato wi godi ducu,
ki got Karmel ma ocuŋ mabor dog nam,
tek pa ŋat ma bino ka lweny komwu tye kit meno.
19Wuyubbe kun wutweyo yecwu
woko me cito i opii, wun jo Ejipt.
Pien Mempic doŋ bidoŋ noŋo, bidoŋ wi obur,
ma dano mo pe bedo iye.
20Ejipt nen calo laroya dyaŋ maber mucwe,
ento lwaŋo ma gikayo dyaŋi ma gua yo tuŋ acam gitye ka lweny i kome.
21Kadi askarine-gu ma gipaŋogi apaŋa ki lim
calo roya mucwe kun gimoo adada gudoko goro ma tekogipe.
Gin gulokke guriŋo woko kacel, pe gucuŋ,
pien nino me keto can i komgi onoŋo doŋ oromo,
en bene aye nino me togi.
22Ejipt tye ka riŋo woko kun kok calo twol,
pien lukworre gitye ka bino ki tek,
ma gibino ka lweny i kome ki latoŋgu
calo jo ma tye ka toŋo yadi.
23Gibitoŋo yadi me buŋane-gu woko,
kadi bed onoŋo buŋane pe giromo kato ki iye,
pien jone gidwoŋ mada ma pe gitwero kwano welgi,
askarigi pol ma welgi kato wel bonyo woko.
24Wun jo Ejipt, lewic bimakowu,
gibimiyowu woko i ciŋ jo ma gua ki i lobo ma tye yo tuŋ acam."
Man Rwot ma owaco.
25Rwot me mony, Lubaŋa pa Icrael, owacci, "Abeketo can i kom Amon, ma en lubaŋa me Tebec, kacel ki Ejipt ki lwak lubaŋane ki lukerre ducu. Abeketo can i kom Parao kacel ki jo ducu ma gigeno eno. 26Abimiyogi i cin jo ma mito nekogi, abimiyogi i ciŋ Nebukadnejar kabaka me Babilon ki luditone, Ento lacen dano dok gibibedo i Ejipt aye, kit macalo yam gubedo i kare ma okato con. An a Rwot me mony doŋ aloko."
Rwot bilaro jone
27-"Pe wulwor, wun likwayo pa laticca Yackobo;
wun jo Icrael, cwinywu pe myero oballe woko.
Abilarowu ki i lobo ca ma tye ka mabor-ri,
abilaro likwayowu bene ki i lobo ma yam giterogi iye i opii.
Likwayo pa Yakobo gibidwogo cen ci gibedo mot ki kuc;
ŋat mo pe bimiyo gibedo ki lworo.
28Pe wulwor, wun likwayo pa laticca Yakobo,
man Rwot ma owaco, pien atye kwedwu.
Abijwero jo me rok ducu atyekogi woko,
ki ka ma yam aryemowu wuket iye,
ento wun pe abityekowu woko liweŋ.
Pe abiwekowu ma pe aketo can i komwu;
abipwodowu maberber pe ki kiniga twatwal.
Man Rwot ma owaco."


Nwoyo Cik 25
1"Ka laro kop mo tye ikin dano, ka gubino ka ma gipido iye, ce luŋolkop guŋolo kop i kingi kun gituco dano ma pe ki bal, ka giŋolo kop loyo latim bal, 2ka dano ma labalo romo agoya, ci laŋolkop miyo en buto piny ci gigoye ki i nyime ki wel odoo muporo kit balle. 3-Wel odoo twero bedo pyeraŋwen, ento pe okat kenyo, wek pe gigoye ki lwak goco makato meno miyo wucayo ominwu.
4-"Pe itwe dog twon ka tye ka nyono bel me dinone.
Lako daa to
5-"Ka ce omego aryo gibedo kacel ce ŋat acel i kingi oto woko ma pe ki wode mo, pe wubiye dano ma welo ma pe ladoggolagi oter dako pa lato. Omin cware aye bilako dako-nu, 6ci bedo kwede doko dakone wek onywal kwede litino ka wi ominne, wek nyiŋ ominne pe orweny woko ki i Icrael. 7-Ento ka laco pe mito lako ci-ominne, ci ci-ominne bicito ka ma ludoŋo me, gaŋ gucokke iye ci wacci, 'Ywera okwero nywalo wi ominne wek nyiŋe pe orweny woko ki i kin jo Icrael; en pe oye cobo tic pa ywero i koma.' 8Ka ludoŋo ma i gaŋgi gibilwoŋo laco-nu ci giloko kwede. Ka ce en pud medde ki lokke kun wacci, 'An pe amito lake,' 9ci-ominne bicito cok bote i nyim ludoŋo ci lunyo war woko ki i tyene, ka ŋulo laa i wane kun wacci, 'Laco ma okwero nywalo litino ka wi ominne gibitimo kit meno.' 10Ki nyiŋ doggolane gibilwoŋo i Icrael ni, 'Doggola pa dano ma gilunyo war woko ki i tyene.'
11"Ka ce co gitye ka lweny kekengi, ka dako pa ŋat acel onyiko cok ka laro cware ki i ciŋ dano ma tye ka goye-ni, ce ocwalo ciŋe omako kom me co pa laco-ni, 12ci ibitoŋo ciŋ dako iŋolo woko, ma kica pe maki i kome.
13-"Pe ibed ki kidi aryo me pimo jami i kicaani, mapekke ki mayotte. 14Pe ibed ki lapor jami aryo i odi, maditte ki matidine. 15Ibibedo ki kidi lapim pek pa jami maberre ma romo kakare, ki agwata lapor jami maberre ma romo kakare, wek iri pi kare malac i lobo ma Rwot Lubaŋawu bimiyowu. 16Jo ducu ma gitimo gin macalo meno, ki jo ducu ma pe gitiyo gin ma tye atir, gibedo me kwer bot Rwot Lubaŋawu.
17-"Wupo gin ma yam jo Amalek gutimo i komwu i yo i kare ma wua woko ki i Ejipt, 18kit ma yam gulwenyo kwede i komwu i yo ca, i kare ma onoŋo wuder, ma komwu ducu oloc woko, kit ma gin guŋolo kwede wi jo ma gudoŋ i ŋewu ma gi goro; gin yam pe gulworo Lubaŋa wacel. 19Ka ce Rwot Lubaŋawu doŋ omiyo wuywe ki lweny ki merokwu ducu ma orumowu dyere-ni, ki i lobo ma Rwot Lubaŋawu bimiyo wucamo me aleyawu, ci wubijwayo jo Amalek woko ki i tam pa dano ducu ma gitye piny i te polo. Wukan lok man i cwinywu.


Jeremia 15:9
9Dako ma onoŋo onywalo litinone abiro kulu cwinye odem woko;
otemo yweyo ci pe romo ywe kadi matidi mo.
Dyeceŋ ma en tye iye olokke odoko colpiny;
obedo ki lewic ma noŋo cwinye opoŋ woko ki can.
Doŋ jo megi mukene ma gudoŋ,
abimiyo lukworgi nekogi woko ki pala lucwan,
man Rwot ma owaco."


Nia 21
Cik me tic ki opii
(Nwo 15.12-18)
1"Magi aye cik ma ibiketo i nyim lwak. 2-Ka iwilo opii ma en Laibru, en bitic boti pi mwaka abicel i mwaka me abirone gibigonye woko laboŋo lim mo me kok, bicito gire. 3Ka yam obino en kene, ci en bicito en kene; ka obino ma onyomo, ci bicito ki dakone. 4Ka rwode aye onyomme dako ce onywalle awobe ki anyira, dako ki litinone gibidoŋ bot rwode, ci en bicito gire kene. 5Ento ka opii meno oloko atir ni, 'An amaro rwoda, ki dakona ki litinona; pe abicito,' 6ci rwode bitere bot Lubaŋa, ci bitere wa i ŋet kika, nyo i kom okar me doggola; ka rwode bituco ite ki atero; ci doŋ en bitic bote matwal.
7"Ka dano mo ocato nyare woko, macalo aŋeca, aŋeca meno pe gibigonyo macalo opii. 8Ka en pe oyomo cwiny rwode, ma yam oyere-ni, en myero oye ni gikoke ki lim; ento pe bibedo ki twero me cate bot dano mo ma larok, pien obwole noŋo. 9Ka yam oyere pi wode, ci en myero ogwoke macalo gwoko nyare. 10Ka ce binyomo dakone mukene gire, pe ojwik camme, kadi boŋone, pe oteny en woko ata. 11Ka pe ocobo gin magi adek ducu, dako gibigonyo laboŋo lim mo me kok, laboŋo culo lim mo.
Cik ma mako bwami
12-"Ka ŋatti mo ogoyo dano, ce oto, gibineke wako. 13-Ento ka yam pe obuto okiye, ento Lubaŋa omiyo ciŋe orwatte i kome, ci abiyero kabedo mo ma en biriŋo laro iye. 14Ento ka dano mo ocako lweny i kom ŋat mo me akaka me nekone woko ki ryeko, ci wubikwanye woko ki i kom keno tyerra, gineko woko.
15"Ka ŋatti mo ogoyo wonne nyo minne gibineke woko.
16-"Ka ŋatti mo ekwalo dano, kadi ka ocato bot ŋatti mo nyo ginoŋo bote, gibineke woko.
17-"Ka ŋatti mo oceno wonne nyo minne gibineke woko.
18"Ka jo mogo gubedo ka da, ce ŋat acel ocelo lawote ki got nyo odoŋo ki ciŋe ci pe oto, ento obedo ka twor labuto, 19lacen ka dano meno ocukke oa malo kun woto komo ki odoo, kop pe biloyo ŋat ma ogoye-ni, ento bicul pi balo kare me ticce, dok bimiyo en caŋ maber.
20"Ka ŋatti mo ogoyo opiine nyo aŋecane ki odoo ce oto woko cut, I gibiketo can i kome. 21Ento ka opii meno obedo kwo pi nino acel nyo aryo pe gibiketo can mo i kome; pien op meno obedo gire limme.
22"Ka co gitye ka lweny, ci ŋat acel ciŋe ocer i kom dako ma iye odoŋo, ce iye opoto woko, ma can pe onen iye dano ma ogoyo dako-nu biculo kwor pi wei ma won dako biŋolone, kun culo ki kit ma laŋolkop oŋolo. 23Ka can onen iye, ci gibiculo kwo ki kwo 24-waŋ ki waŋ, lak ki lak, ciŋ ki ciŋ tyen ki tyen, 25waŋo ki mac ki waŋo ki mac, ret ki ret, goco ki goco.
26"Ka ŋatti mo ogoyo waŋ opiine nyo waŋ aŋecane, ce oloyo oneko woko, ci bigonyo opii meno nyo aŋeca meno, weko cito gire pi waŋe-nu. 27Ka otwomo omuko lak opiine nyo aŋecane ci bigonyo opii meno nyo aŋeca meno weko cito gire pi lake-nu.
Cik ma mako wegi lim
28"Ka twon mo ocobo dano ki tuŋe nyo dako, ce oneko woko, ci twon meno gibicelo woko ki got, dok riŋone bene pe gibicamo; ento kop pe biloye rwode. 29Ento ka kit twon meno oŋene ni yam cobo dano ki tuŋe con, dok yam doŋ giciko rwode pire ci ento pe omedo ki gwokone, ce oneko dano nyo dako mo, ci twon meno gibicelo woko ki got, ki rwode bene gibineke woko. 30Ka giŋolle cul, ci biculo lim ducu me koko kwone ma giŋolle. 31Ka ocobo awobi pa dano mo, nyo nyare, gibitic kwede i kit cik acel-lu. 32Ka twon ocobo opii mo, nyo aŋeca mo, ci rwode bimiyo cekel me ryal pyeradek ki ladit pa opii meno, ki twon bene gibicelo woko ki got.
33"Ka ŋatti mo oweko wi bur twolo nyo ka ŋatti mo okwinyo bur ci pe oumo wiye woko, ce twon nyo kana mo opoto iye, 34ci won bur biculone; en bimiyo lim bot rwode, ci riŋone bibedo mere.
35"Ka twon pa ŋatti mo otwomo mukene, ce oneko woko, ci gibicato makwo-ni woko, gipoko limme; ki twon ma gineko-ni riŋone bene gipoko woko. 36Nyo ka kite oŋene ni yam en twon ma lacob lim wadi atata, rwode bene pe ogwoko, en biculo twon ki twon wadi, ma gineko-ni bibedo mere.


Nwoyo Cik 16
Kato (Paska)
(Nia 12.1-20)
1-"Wugwok dwe me Abib, wukwer iye nino madit me Kato pi woro Rwot Lubaŋawu, pien i dwe me Abib yam Rwot Lubaŋawu okwanyowu iye woko ki i Ejipt dyewor. 2Wubikwanyo gitum me Kato ki i kin romiwu nyo i kin dyaŋiwu, wutumo bot Rwot i kabedo ma en biyero, ka ma en biketo nyiŋe bedo iye. 3Pe wubicamo mugati ma girubo iye tobi; ento wubicamo mugati ma tobi pe iye pi nino abiro pi po pi atwom ma yam wubedo kwede; pien yam wua ki i lobo Ejipt rucurucu; mumiyo ibipo pi nino ma yam wua kwede ki i lobo Ejipt pi kare me kwowu ducu. 4Tobi mo pe myero onen botwu i lobowu ducu pi nino abiro; kadi wa riŋo mo ma ityero me gitum wi otyeno i nino mukwoŋone pe bidoŋ nio wa odiko. 5Pe wubityero gitum me Kato ki i gaŋ mo ma i kin gaŋiwu ma Rwot Lubaŋawu bimiyowu; 6ento wubityero ki i kabedo ma Rwot Lubaŋawu biyero, ka ma en biketo nyiŋe bedo iye, Wubityero gitum me Kato kunnu wi otyeno ma ceŋ cito ka poto-ni, i ca wa ma yam wua kwede ki i Ejipt. 7Wubitedo wucamo i kabedo ma Rwot Lubaŋawu biyero; ci odiko wubia wudok i kemawu. 8Wubicamo mugati ma tobi pe iye pi nino abicel; i kom nino me abirone wubibedo iye ki cokke madit pi woro Rwot Lubaŋawu; pe wubitiyo iye tic mo.
Nino madit me kwero wi mwaka
(Nia 34.22; Levi 23.15-21)
9-"Wubikwano cabit abiro cakke ki i kare ma wukwoŋo keto iye pala kac i ŋut kal mucuŋ i poto. 10Ka dok wubibedo ki nino madit me kwero agikki cabit abiro i nyim Rwot Lubaŋawu kun wumiyo gityer ma iwu opwoyo; wubimiyo muporo gum ma Rwot Lubaŋawu omiyowu. 11Ibibedo ki yomcwiny i nyim Rwot Lubaŋawu, in ki wodi ki nyari ki opiini ki aŋecani, ki Lulevi ma gibedo i gaŋwu, ki lubedo ki litino kic ki mon-to ma tye i kinwu, ki i kabedo ma Rwot Lubaŋawu biyero, ka ma en biketo iye nyiŋe bedo iye. 12Wubipo ni yam wubedo opii i Ejipt, ci wubigwoko cik magi ducu matek.
Nino madito me Bolo
(Levi 23.33-43)
13-"Wubikwero nino madito me Bolo pi nino abiro, i kare ma doŋ wukayo cam ducu wudino woko wutero paco, kacel ki pig olok ma doŋ wukayo wubiyo woko. 14Wubibedo ki yomcwiny ka wukwero nino madito-ni, in ki wodi ki nyari, opiini ki aŋecani, kacel ki Lulevi ki lubedo, litino kic ki monto ma gibedo i gaŋiwu. 15Wubikwero kare man pi nino abiro i nyim Rwot Lubaŋawu ki i kabedo ma en biyero; pien Rwot Lubaŋawu bimiyowu gum i cam ducu ma wuceko ki i kom tic me ciŋwu ducu, ma miyo wubibedo ki yomcwiny keken:
16"Co ducu ma i kinwu myero gubin i nyim Rwot Lubaŋawu tyen adek i mwaka acel acel ki i kabedo ma en biyero: i nino madito me Mugati ma Tobi Pe Iye, i nino madit me kwero cabit abiro, ki i nino madito me Bolo. Pe gubin i nyim Rwot ki ciŋgi noŋo; 17dano acel acel bimiyo mot macalo en twero muporo kit gum ma Rwot Lubaŋawu omiye.
Keto luŋolkop
18"Wubiketo luŋolkop ki ludito i gaŋiwu ducu ma Rwot Lubaŋawu bimiyowu, ma oporo kakawu; gin myero guŋol ki lwak kop ma atir. 19-Pe wubal te pido pa dano ma lokke tye atir; pe wuket apokapoka mo i kin dano; pe giwilwu ki limo Ka giwilo dano ki lim miyo laryeko doko lawaŋeoto ci balo te pido pa jo ma lokgi tye atir. 20Wuŋol kop atir keken, wuŋol kop atir, wek wubed makwo, wule lobo ma Rwot Lubaŋawu bimiyowu.
Woro lubaŋa mukene
21-"I kare ma wubicano keno tyer pi Rwot Lubaŋawu, pe wubipito yat mo i ŋete pi woro jok ma dako ma gilwoŋo Acera. 22-Dok pe wubicibo wir got mo cuŋ me awora; en aye gin ma Rwot Lubaŋawu okwero matek.


1 Camuel 10
1Ci Camuel okwanyo kicere me moo, oonyo i wi Caulo, amate kun noto leme ci owacci, "Rwot doŋ oonyo moo i komi wek ibed laker ma loyo lwakke jo Icrael. In ibiloyo lwak pa Rwot, ci ibilarogi ki i ciŋ lumerokgi ma gurumogi-ni. Man aye bibedo gin ma nyuto bati ni Rwot doŋ owiri me bedo laker ma loyo gipinnye: 2Ka ibia wako ki bata tin, ci ibirwatte ki co aryo i ŋet lyel pa Lakeri ma i Jelja, i lobo Benjamin, Gibiwaco bati ni, ni, 'Kana ma ibedo ka yenyogi-ni doŋ ginoŋogi, dok kombeddi cwiny woru doŋ aa wako ki i kom kana, doŋ tye ka paro piwu kun baka doge ni, "Atim gin aŋo pi woda-ni?" ' 3Dok ibimedde ka wot anyim ka laki kenya, ci ibio i te kworo me. Tabor; ci co adek ma gicito i Betel bot Lubaŋa gibirwatte kwedi kunnu, kun ŋat acel otiŋo litino dyegi adek, ŋat acel otiŋo mugati adek, ŋat acel otiŋo opiru koŋo vino. 4Gin gibimoti, ci gibimini mugati aryo, in ibigamo, ki i ciŋgi. 5Ka lacen ibio i Gibea-eloim, ka ma cel gogo mony pa jo Piliciti tye iye-ni, Ka ibidonyo i gaŋ kunnu, ibirwatte ki lwak lunebi ma gibino gilor piny kun gia ki i kabedo me woro Lubaŋa ma i wi got, ma gitye ki dano ma gigoyo naŋa ki ajaa ki nyamulere ki opuk ma gitelo kwede nyimgi, kun lunebi giwoto ki tito lok pa Lubaŋa. 6Ci Cwiny pa Rwot bibino i komi ki tek, ci ibicako tito lok pa Lubaŋa kacel kwedgi, ci ibilokke idoko dano mapat. 7Ka lanyut meno ducu doŋ otimme i komi ci doŋ icak timo gin ma ciŋi orwatte kwede, pien noŋo Lubaŋa tye kwedi. 8In icit ikwoŋ nyima i Gilgal; nen, abibino bati ka tyero gitum awaŋa ki gityer lakwecwiny Ibikuro nino abiro nio ka abio bati ka nyu to bati gin ma myero iti."
9Ka Caulo oloko ŋeye pi weka Camuel, Lubaŋa omine kit cwiny mapat; ci lanyut meno gutimme ducu i nino meno. 10Ka guo i Gibea, ci nen, lwak lunebi gurwatte kwede; ci Cwiny pa Lubaŋa obino i kome ki tek, ci ocako tito lok pa Lubaŋa i kingi. 11Ka jo ma yam gineye guneno kit ma en tito kwede lok pa Lubaŋa kacel ki lunebi, ci dano gucako lok kekengi ni, "Gin aŋo ma opoto i kom wod pa Kic? Caulo bene doŋ tye i kin lunebi?" 12-Ci dano mo me kunnu ogamo ni, "Onoŋo wongi kono aŋa?" Mumiyo odoko carolok abola ni, "Caulo bene doŋ tye i kin lunebi?" 13Ka doŋ otyeko tito lok pa Lubaŋa ci ocito i kabedo me woro Lubaŋa ma i wi got.
14Omin won Caulo openyo en ki laticce ni, "Onoŋo wucito wa kwene?" Ci ogamo ni, "Wacito ka yenyo kana; ka waneno ni pe gibinoŋŋe, ci wacito wa bot Camuel." 15Ci omin won Caulo dok owacci, "Koŋ itit bota gin ma Camuel owaco boti mono." 16Ci Caulo owaco bot omin wonne-ni ni, "Otito botwa atir ni kana doŋ ginoŋo." Ento pe otito lok me camo ker ma onoŋo Camuel oloko bote-ni.
Kwir okwanyo Caulo me bedo kabaka
17I kare-nu Camuel olwoŋo lwak ocokke kacel bot Rwot i Mijpa. 18Ka owaco bot jo Icrael ni, "Rwot Lubaŋa pa Icrael owaco kit man ni, 'Yam akwanyo jo Icrael ki i Ejipt, alarowu ki i ciŋ jo Ejipt ki i ciŋ Luker ducu ma gubedo ka unowu.' 19Ento tin wutyeko kwero Lubaŋawu wo ko ma bedo ka larowu ki i can ki ayelawu ducu, ci doŋ wuwacci, 'Pe kumeno; ento imiwa kabaka ma biloyowa.' Doŋ wubin wucuŋ i nyim Rwot kun wurye kaka ki kaka ki doggola ki doggola."
20Camuel okelo kaka ma i Icrael ducu cok, ci kwir okwanyo kaka pa Benjamin. 21Okelo kaka pa Benjamin cok doggola ki doggola, ci kwir okwanyo doggola pa jo Matri. Ka lacen doŋ okelo doggola pa jo Matri cok ki acel acel, ci kwir okwanyo Caulo wod pa Kic, Ento ka gibedo ka yenye, pe ginoŋo kome. 22Mumiyo gucito, gupenyo dog Rwot doki ni, "Dano-nu tika obino kany?" Ci Rwot ogamo ni, "Nen, tye okanne i kin jami." 23Guriŋo gucito, guomo en ki kunnu, Ka ocuŋ i dye lwak, nen, odoŋo mabor makato dano ducu, cakke ki i wi gwoke dok kwede malo. 24Ci Camuel owaco bot lwak ducu ni, "Doŋ wuneno ŋat ma Rwot oyero-ni? Pe tye ŋatti mo i kin wun lwak ducu ma cal kwede." Ci lwak ducu gudaŋŋe ki woo ni, "Kabaka obed kwo nakanaka!"
25Camuel dok otito bot lwak kit cik ma myero me aluba ka kaba ka biloyogi; ci ocoyogi i buk, ka opyelo i nyim Rwot, Lacen Camuel ocwalo lwak woko ducu, wek ŋat acel acel odok i pacone. 26Caulo bene odok i pacone i Gibea.
Jo mo go ma twoni oteka bene gucito kwede, gin jo ma Lubaŋa ogudo cwinygi. 27Ento jo mogo ma kitgi obedo atata guwacci, "Dano-ni bilarowa niŋniŋ?" Gubedo ka caye, pe gumedo ki tero mot mo bote.


2 Camuel 15
Abcalom otemo mayo ker pa wonne
1I ŋe meno Abcalom ocako noŋo gadigadine ki aguragura me ywayone, ki dano pyerabic ma giriŋo i nyime. 2Obedo ka a malo odiko con jwijwi, ci cuŋ i ŋet yo i dogcel me Jerucalem. Ka oneno dano mo ma okelo lok me alara bot kabaka, en lwoŋo dano-nu ci waco bote ni, "In ia ki gaŋ mene?" Ka ce dano meno owaco ni, "An aa ki i Icrael i kaka munyo," 3ci Abcalom waco bote ni, "Nen ba, lokki nen mit dok tye atir, ento ŋatti mo pe tye ma kabaka oketo ma biwinyo lokki." 4Abcalom dok waco ni, "Kono yam giketo an aye abedo laŋolkop i lobo-ni, kono ber twatwal! Kono ŋat ma tye ki lokke nyo pidone tugi bino bota, ci aŋolle kop matir cut." 5I kare ducu ka dano bino ryebbe piny ka miye woro, ci en cwalo ciŋe kwako ki dano-nu, ci mote ki mot me mar. 6Abcalom obedo ka timo jo Icrael ducu kit meno ka gibino ka pidogi bot kabaka; ci oywayo cwiny jo lerael ducu odwoko i kome.
7I agikki me mwaka me aŋwenne, Abcalom openyo kabaka ni, "Alegi wek acit Kebron ka cobo kwoŋŋa ma yam akwoŋo bot Rwot. 8Pien yam akwoŋo kwoŋ, ladit, i kare ma abedo i Gecur i lobo Ciria kun awacci, 'Ka Rwot odwoka tuwa i Jerucalem ada, ci abicito ka miye woro.' " 9Kabaka ogamo ni, "Ber icit ki kuc." Ci Abcalom ocito i Kebron. 10Ento Abcalom ocwalo lukwena i muŋ ci guwoto gurumo i kaka pa jo Icrael ducu, kun en ciko ni, "Ka tekke wuwinyo dwan tum okok, ci wuwacci, 'Abcalom doŋ odoko kabaka i Kebron!'" 11Abcalom ocito ki dano ma gua ki i Jerucalem ma giromo miya aryo ma olwoŋogi macalo welo. Gin gucito ata ma pe giŋeyo tere. 12I kare ma Abcalom tye ka tyero gitum, ocwalo kwena olwoŋo Akitopel ma jo Gilo, ma lami-tam pa Daudi, ci en oa ki i gaŋgi Gilo, obino. Ci piro lokgi omedde matek, lwak gubedo ka medde bot Abcalom ameda.
13Kwena obino bot Daudi ma wacce ni, "Cwiny jo Icrael odak woko ka lubo kor Abcalom." 14Daudi owaco bot jo ducu ma gitye kwede i Jerucalem ni, "Wutugi a wek wariŋu woko. Ka pe wurune wacito woko oyoto, ci dano mo pe bibwot ki i ciŋ Abcalom, miyo bipoto i komwa, ci bikelo can madwoŋ i komwa. En bineko dano ma i gaŋ tyeko woko ki pala lucwan." 15Ci lutic pa kabaka guwaco bote ni, "Nen ba, wan luticci watye ka kuro gin ducu ma in imoko." 16Kabaka ocito woko ki jo ma i ode ducu i kore, ento oweko mon aŋeca ma giromo apar ka gwoko ot. 17Kabaka ocito woko ki lwak ducu i kore; ci ocuŋ cok ki ot me agikkine. 18Luticce ducu gumol gukato ki i nyime; ki jo Keret ducu, ki jo Pelet ducu ki jo Gat miya abicel ma yam gulubo kore nia ki i Gat; gin ducu gumol gukato ki i nyim kabaka.
19Kabaka owaco bot Itayi, dano me Gat, ni, "Piŋo in bene icito kweda? Dok cen icibed ki kabaka manyen; pien in larok ma ia woko ki i lobowu. 20Pud ibino abina laworo maca, ka an tin dok amiyi ibed ka wirre ka mal ata kwedwa? Nen, an abiwoto ka ma pe aŋeyo. Dok cen, ikwany omegiwu gudok kwedi. Myero Rwot omi marre ma pe lokke, ma genne, obed i komwu." 21Ento Itayi odok iye bot kabaka ni, "Macalo Rwot tye makwo-ni, dok macalo in kabaka it ye makwo-ni, kabedo ducu ma ibibedo iye, laditta, kadi bed to kadi bed kwo, an bene abibedo kunnu." 22Daudi owaco bot Itayi ni, "Doŋ ikat wacit kacel," ci Itayi me Gat okato kacel ki jone ducu ki litinone matino ma gitye bote ducu. 23Dano ducu gubedo ka koko matek i kare ma jo pa Daudi gikato ka ŋetgi, Kabaka Oŋolo laora kulu Kidron, ci lwak ducu gukato gukemo yo tim.
24Ka Abiatar obino, ci Jadok bene otugi bi no ki jo Levi ducu, ma gutiŋo canduk me gicikke pa Lubaŋa. Guketo canduk pa Lubaŋa piny, nio ka lwak ducu gumol ki i gaŋ, gukato woko. 25Kabaka owaco bot Jadok ni, "Tiŋ canduk pa Lubaŋa, idwok cen i gaŋ, Ka ce alimo gum bot Rwot, ci abidwogo paco ci dok aneno kome ki ka ma en bedo iye. 26Ento ka Rwot owacci pe etye ki yomcwiny mo i koma, ci nen, an doŋ atye ene, wek en doŋ otim i koma gin ducu ma en neno ni ber ki tuŋ bote." 27Kabaka dok owaco bot ajwaka Jadok ni, "Nen ba, wudok i gaŋ, wun ki Abiatar ki awobewu aryo, Akimaj ma wedi-ni ki Yonacan wod pa Abiatar. 28Abikurogi ki i waŋ wat ma i tim, nio ka lok bia ki botwu ma miya ŋec mogo." 29Kit meno Jadok ki Abiatar gutiŋo canduk pa Lubaŋa, gudok kwede cen i Jerucalem, ci gubedo kunnu.
30Ento Daudi ocako ito malo i wi got Jeituni. En ito malo ki koko, ki tyene noŋo, ma oumo wiye; ki jo ma gitye kwede ducu guumo wigi, ma giwoto kun gikok. 31Ka dok gitito bot Daudi ni, "Akitopel bene tye i kin lupir lok ki Abcalom." Daudi olego Rwot ni, "Ai Rwot, alegi imi tam ma Akitopel miyo obed lok me miŋmiŋ."
32Daudi oito malo, oo i wi got ka ma giworo iye Lubaŋa. Ci nen, Kucai ma La-arki otuc, obino ka rwatte kwede ma kanyine oyec woko, ki ma ojuko wiye ki ŋom. 33Daudi owacce ni, "In ka iwoto kweda ibimiya peko. 34Ento ber idok i gaŋ ci iwac bot Abcalom ni, ibibedo laticce, kit ma yam ibedo laticca i kare ma an abedo kabaka. Ci in aye ibibalo tam ma Akitopel miyo bote. 35Jadok ki Abiatar ajwagi pa Lubaŋa gibibedo kwedi kunnu. 36Awobegi aryo bene gitye kunnu, Akimaj wod pa Jadok ki Yonacan wod pa Abiatar. Ibicwalla lok ducu ma iwinyo, wok ki botgi." 37Kit meno Kucai ma larem Daudi obino i Jerucalem ki i kare ma Abcalom donyo kwede i gaŋ.


2 Tekwaro 2
Solomon ocikke ki kabaka Kuram
(1 Luker 5.1-18)
1Solomon otamo pi gero ot pa Lubaŋa pi nyiŋ Rwot, kacel ki gaŋ kalle kikome. 2Solomon oyero jo alip pyerabiro me yweko yec, ki jo alip pyeraboro me muko godi i lobo ma obedo gotgot, ki jo alip adek ki miya abicel me bedo ludito ma loyo lutic. 3Solomon dok ocwalo lok bot Kuram kabaka me Turo ni, "Kit ma yam ibedo ki wora Daudi kun icwalle bao cedar me gero ode me bedone, ber ibed kweda bene kit meno. 4Nen, ayubbe pi gero ot pi nyiŋ Rwot Lubaŋana, ci abidyero bote pi waŋo iye odok eceta ma ŋwece kur i nyime, ki pi tyero iye mugati me gitum awaŋa odiko ki otyeno, ki i ceŋ cabit ducu, ki i por dwe, ki i nino madito ma Rwot Lubaŋawa oketo, ma yam en ociko pi jo Icrael matwal. 5Ot ma abigero-ni bibedo dit mada, pien Lubaŋawa du makato lubaŋa mukenegu ducu. 6-Ento aŋa ma twero gero ot pi Lubaŋa? Kadi polo kulu ma tye malo twal-li, pe twero romo en bedo iye. An kono an aŋa ma atwero gero ot pire? Ento kono atwero tiyo ot mo macalo kabedo me waŋo odok eceta i nyime keken. 7Pienno amito icwalla dano mo makwiri ma twero tic i kom jabu, ki ryal, ki mola, ki nyonyo, ki boŋo ma lamar lamar, ki makwar ki ma bulu, ki dano ma gipwonyo ki goro kom jami, wek oti ki lutic makwiri ma gitye kweda i Juda ki i Jerucalem, ma yam wora Daudi oyubogi. 8Dok icwalla bao cedar, ki ciprec, ki bao algum ma gia i Lebanon, pien aŋeyo ni luticci giŋeyo toŋo yadi ma i Lebanon. Dok luticca gibibedo ki luticci, 9wek guyubba bao madwoŋ, pien ot ma abigero-ni bibedo dit dok me aura. 10Abimiyo bot joni ma gitiŋo bao ŋano ma nyige ma romo guniya alip pyerabicel, ki cayiri ma romo guniya alip pyerabicel, ki koŋo vino ma romo debe alip pyeraŋwen, ki moo jeituni bene debe alip pyeraŋwen, obed pi luticci me acamagi."
11Kuram kabaka me Turo odok iye ki waraga ma ocwalo bot Solomon ni, "Pien Rwot maro jone omiyo oketo in ibedo kabaka ma loyogi." 12Kuram dok owacci, "Gipwo Rwot Lubaŋa pa Icrael, ma con otiyo polo ki lobo, ma omiyo ki Daudi wode maryek, ma tye ki niaŋ matut, ma bigero ot pi Rwot, kacel ki gaŋ kalle kikome.
13"An doŋ acwalli dano ma ladiro ma tye ki ŋec matut, en Kuram-abi, 14ma wod pa dako ma anyira Dan, ma wonne dano me Turo, Gipwonyo en ki tic i kom jabu, ki ryal, ki mola, ki nyonyo ki godi, ki bao, ki boŋo ma lamar lamar, ki ma bulu ki makwar ki camanini maberre, En ŋeyo bene tic ducu me goro coc i kom jami, ŋeyo lubo kit cal mo me tic ma gimiye, kun tiyo kacel ki ludironi, ki ludiro pa rwoda Daudi ma woru. 15Pienno gin ma rwoda owaco-ni, doŋ ocwal ki luticce, ŋano ki cayiri, ki moo ki koŋo vino; 16Ci wan wabitoŋo kit bao ducu ma imito ki i Lebanon, wabitweyogi ci gibikwan i wi pii macalo bwoda nio wa i Jopa, wek in doŋ iom iter i Jerucalem."
17Solomon dok ocako kwano wel jo ducu me rok mukene ma gibedo i lobo Icrael, kit ma yam wonne Daudi koŋ okwanogi-ni. Ginoŋo ni welgi romo jo alip miya acel ki pyerabic wiye adek ki miya abicel. 18En oyero jo alip pyerabiro ki i kingi me yweko yec ducu, ki jo alip pyeraboro me muko godi i lobo ma obedo gotgot, ki jo alip adek ki miya abicel me bedo ludito ma loyo lutic, pi cuko cwiny dano wek guti tic.


Carolok 8
Ryeko ber
1-Pe wutye ka winyo ka ryeko daŋŋe matek,
ki niaŋ matut bene mito ni giwiny dwane?
2I wi cere ducu ma i ŋet yo
noŋo en ocuŋ i aŋakaŋaka yo-gu ducu.
3I dogcel ma gidonyo kwede i gaŋ,
en tye ka daŋŋe ki i dog gaŋ matek twatwal ni,
4"Wuwiny, atye ka lwoŋo wun co,
lwoŋona-ni tye pi dano ducu.
5Wun jo ma pe ryek, wudok calo jo ma doŋ guteggi;
wun lumiŋ bene wuket cwinywu me winyo lok man.
6Wuwiny, pien gin ma abetito-ni obedo lok mabeco,
dok lok ducu ma abiloko bibedo lok atir;
7pien abiloko ada keken;
gin marac pe bikatti ki i doga,
pien bedo me kwer ki tuŋ bota.
8Lok ducu ma awaco tye atir;
pe tye gin mo ma gidwalo tere nyo mugom i lokka.
9Lokka ducu tye atir bot ŋat ma twero niaŋ,
dok winnye maber bot jo ma gitye ki ŋec muromo.
10Wumak pwony ma apwonyowu kwede ma ka kwanyo lim,
dok wugam ŋec ma ka kwanyo lonyo.
11Ryeko ber makato jami me wel-gu,
kadi ki jami mukene ducu ma cwinywu malo pe giromo poro kwede.
12An ryeko, atye ki tam matut,
dok alimo ŋec ki tam maber me moko loko
13Ŋat ma lworo Lubaŋa pe tiyo gin marac.
Wakke ki nyatte ki yo me tiyo gin marac
ki lok ducu ma gidwalo tere ma pe tye atir ducu cwinya dagi.
14Atye ki twero me miyo tam ki me keto yub ducu i tic,
atye ki niaŋ matut dok atek.
15Luker ducu giloyo loc pi twerona,
dok pira miyo luloc giketo cik ma tye atir.
16Rwodi ma giloyo lobo giloyo pi kony mera,
ki ludito ducu ma giloyo lobo bene kit meno.
17An amaro jo ma gimara,
jo ma gibedo ka yenyo an ki cwinygi ducu bene gibinoŋa.
18Atye ki lonyo kacel ki deyo,
ki lonyo ma ri, ki kwo maber, ma abimiyo botgi.
19Gin ma amiyo botwu ber kato jabu,
kato kadi wa jabu maberre,
dok gin ma wulimo ki bota kato ryal ma giliyo maber.
20Alubo kit ma tye atir,
en aye yo me ŋolo kop kakare;
21abimiyo lonyo bot jo ma gimara,
dok abipoŋo odi me kano limgi ki lim madwoŋ.
Ryeko ocakke wa con
22-"Rwot oketo an ryeko macalo acakki ticce,
man aye obedo ticce ma en otiyo i kare macon twatwal.
23I kare meno macon giketo an kena,
i acakki piny kikome ma peya giketo lobo.
24Ginywala ma onoŋo nam maditogu bene pud gipe,
dok waŋ it-gu bene onoŋo piine pud pe gunnye ma katti woko.
25Ginywala ma onoŋo godi ducu pud pe ginen,
ki cere-gu bene onoŋo pud gipe;
26ma pud peya Lubaŋa oketo lobo ki, potti ducu ma tye iye,
kadi ki apwa me ŋom ma okwoŋo nen.
27I kare ma en oketo polo onoŋo an doŋ atye,
i kare ma Rwot oketo agikki obedo tye i dye nam madoŋo-gu,
28i kare ma en omiyo polo ocuŋ i kabedone malo,
ka dok omiyo waŋ pii me nam madoŋo-gu gucako gunnye.
29I kare ma en oketo kama nam myero ogik iye,
wek pii pe omol oket woko ata miyo balo gin ma en eloko,
i kare ma en oketo guti me te lobo ducu,
30an onoŋo atye, abedo ka ŋete macalo ladiro tic.
Dok cwinye obedo yom kare ducu pi an,
an abedo ki yomcwiny madwoŋ mada i nyime;
31ma cwinya okwe pi bedo i lobo ma en oketo-ni,
dok cwinya obedo yom i kom litino pa dano.
32Litinona, kombeddi wuwiny lokka:
jo ma gitiyo gin ma awaco botgi aye gibedo ki yomcwiny.
33Wuwiny pwonnya dok wubed maryek,
pe myero wubwot pwonnye ata.
34Dano ma winyo lokka bedo ki yomcwiny,
en dano ma bedo i dog gaŋŋa nino ducu,
ma kura i doggolana.
35Ŋat munoŋo an meno onoŋo kwo,
ci Rwot bibedo ki yomcwiny i kome;
36ento ŋat ma pe onoŋo an biketo ret i kome kekene;
ki jo ducu ma gidaga noŋo gimaro to."


2 Camuel 20:1
Ceba ojemo i kom Daudi
1I kare meno onoŋo tye dano mo marac mada ma nyiŋe Ceba wod pa Bikri ma Labenjamin. Ocako kuto kum kun wacci,
"Wan pe watye ki waŋ pokwa mo i kom Daudi,
pe watye ki dul mo i kom latin pa Yece;
Wun jo Icrael, dano acel acel odok i kemane!"


2 Luker 22
Loc pa Yocia
(2 Tek 34.1-2)
1-Yocia ocamo ker ma mwaka me ditte aboro, ci obedo ka loc ki i Jerucalem pi mwaka pyeradek wiye acel. Nyiŋ minne Yedida, ma nya pa Adaya me Bojkat. 2Yocia obedo ka tiyo gin ma nen atir i waŋ Rwot; obedo ka lubo kit pa kwarone Daudi ducu, pe obedo ka cabbe yo tuŋ acuc nyo yo tuŋ acam.
Ginoŋo buk me cik i ot pa Rwot
(2 Tek 34.8-28)
3I mwaka me apar wiye aboro me loc pa kabaka Yocia, en ocwalo Capan wod pa Ajalia, wod pa Meculam ma karan, wa i ot pa Rwot, kun wacci, 4"Cit wa bot Ilkia, ajwaka madit, en okwan wei lim ma gikelo i ot pa Rwot, ma lukur-doggola gugamo ki bot lwak, 5wek gimi i ciŋ lutic ma giloyo dog tic me ot pa Rwot. Ci gin gumi i ciŋ lutic ma gitye kunnu ka tic i kom ot pa Rwot, pi yubo ka ma oballe, 6gin aye lupac ki lugedo, ki lugedo ki godi wek guti kwede me wilo bao bene, ki godi ma gimuko pi yu bo ot ka ma oballe. 7-Ento pe gupeny lok kom lim mo ma gimiyo i ciŋgi, pien gin gitiyo kwede ki gen."
8Ilkia, ajwaka madit, owaco bot Capan ma karan ni, "Atyeko noŋo buk me cik i ot pa Rwot." Ilkia omiyo buk bot Capan, ci okwano. 9Capan ma karan ocito kwede bot kabaka, ci odwoko lok bot kaba ka ni, "Ladit, watyeko kwanyo lim ma ginoŋo i ot pa Rwot, ci wamiyo i cin lutic ma giloyo dog tic me ot pa Rwot." 10Capan ma karan dok otito ki kabaka ni, "Ilkia ajwaka madit otyeko miya buk mo." Ka Capan ocako kwanone i nyim kabaka.
11Ka kabaka owinyo lok ma i buk me cik, ci oyeco boŋŋine woko. 12Kabaka ocako ciko Ilkia, ajwaka madit, ki Akikam wod pa Capan, ki Akbor wod pa Mikaya, ki Capan ma karan, ki Acaya ma latic pa kabaka kun waco ni, 13"Wucit ka penyo dog Rwot pira, ki pi lwak, ki pi ker me Juda ducu, pi lok ma i buk man ma gityeko noŋone-ni. Akemo pa Rwot kara doŋ olyetto i komwa matek, pien kwariwa pe gubedo ka woro lok ducu ma i buk man, pi tic kwede i kit ducu ma yam gicoyo kwede ma mako komwa."
14Ilkia, ajwaka madit, ki Akikam, ki Akbor, ki Capan ki Acaya gucito bot Kulda ma lanebi ma dako, ma cware Calum wod pa Tikva, ma wod pa Karkac ma lagwok boŋŋi pa kabaka, ci guloko kwede. Dako-nu onoŋo bedo i Jerucalem, i dul gaŋ ma gilwoŋo Dul gaŋ me Aryone. 15En owaco botgi ni, "Rwot, Lubaŋa pa Icrael, owaco kuman ni, 'Wutit bot dano ma ocwalowu bota ni. 16Rwot owaco kuman ni, Nen ba, abikelo gin marac poto i kom kabedo man, ki i kom jo ma gibedo iye, pi cobo lok ducu ma gicoyo i buk ma kabaka me Juda okwano; 17pien gutyeko bwota woko kun giwaŋo odok eceta bot lwak lubaŋa mukene, wek gimi kiniga obed ka maka pi jogi ducu ma gitiyo ki ciŋgi-ni. Pienno akemona bilyetto matek i kom kabedo man, ma pe doŋ bikwe. 18Ento lok ma dok i kom kabaka me Juda ma ocwalowu ka penyo dog Rwot, wun wubiwacce kit man ni, Rwot Lubaŋa me Icrael owaco kit man ni, i kom lok ma iwinyoni, 19doŋ ityeko ŋut ki i cwinyi, ci imwolle keni i nyim Rwot i kare ma iwinyo kit lok ma yam aloko i kom kabedo man, ki i kom jo ma gibedo iye, ni bidoko obur, miyo gibitic ki nyiŋe macalo lok lacen dano, ci icako yeco boŋŋini woko kun ikok kwede i nyima; pienno an bene atyeko winyo kokoni, man lok pa Rwot kikome. 20Nen ba, an abidwoki i kin kwarini, ci gibiyiki i lyelli ki kuc, dok waŋi pe bineno gin marac ducu ma abikelo i kom kabedo man.' " Ci gin gudwoko lok bot kabaka.


Jo Roma 11:17
17Ento ka ce jaŋe mogo gituro woko ki i kom yat jeituni maberrre, ka doŋ gijako jaŋ yat jeituni mo me tim, ci gicomo ka-kagi wek omok i tyen yat maber ca, ka doŋ cako nywako ywayo pige ma miyu ma a ki i lwite. Jaŋ yat ma gijako ki i tim ca en aye in;


Latitlok 11
Kit pa dano maryek
1Cwal cammi bot jo ma tye loka nam tuŋcel,
ibinoŋo iye magoba i ŋe mwaka mapol ma pud tye anyim.
2Pok jamini woko i dul abiro, nyo aboro,
pien pe iŋeyo gin marac ma bitimme i lobo.
3Ka ce kot doŋ opoŋ i pol, ci cwer bino piny i lobo;
dok ka ce yat opoto odok tuŋ acuc, nyo tuŋ acam,
doŋ kabedo ma yat opoto iye-ni, en aye yat bibuto iye.
4Ŋat ma kuro ni koŋ enen yamo, pe twero coyo kodi i ŋom;
dok ŋat ma bedo ka neno mere pol, pe bikayo gin mo.
5Kit macalo pe iŋeyo kit ma latin ma i ot nyodo pa dako dokokwede gin makwo,
kumeno bene pe iŋeyo tic pa Lubaŋa ma tiyo jami ducu-ni.
6Co kodini i odiko, dok i otyeno bene kit meno pe ijuk ciŋi ka tic; pien pe iŋeyo mene ma bicek mabup, man nyo maca, nyo ka gwok gin aryo ducu gibibedo marom ci gicek maber.
7Leŋpiny gin maber, neno ceŋ yomo cwiny dano.
8Ka ce dano mo obedo i lobo ori pi mwaka mapol, myero en obed ki yomcwiny pi lwak kare magi ducu; ento wiye myero opo ni nino me colpiny bibedo dwoŋ. Gin ma bino ducu gin ma konnye pe.
9Bed ki yomcwiny i kare me tinoni ma pud in awobi, lub kit gin ducu ma cwinyi mito ki gin ma waŋi oneno. Ento ber iŋe ni pi jami magi ducu Lubaŋa biŋolo iye kop i komi.
10Kwany tam me par mapol woko ki i tammi, wek pe ibed ki arem i komi; pien kare me tinoni ki acakki me kwoni gir Ducu konygi pe.


Latitlok 2
1Aloko kekena ni, "Bin ba, amito koŋ atem yomo cwinya wek aniaŋ kit ma yomcwiny tye kwede." Ento anoŋo ni man bene gin ma konnye pe. 2Ka aloko kekena ni nyero obedo gin me apoya, ki yomcwiny obedo gin ma pe konyo. 3Atamo ni my ero koŋ atem mato koŋo vino wek olyet koma, kun noŋo tamma tye ka tela ki ryeko, dok ni koŋ atem ŋiyo ki tim me miŋo, nio wan ma aneno gin maber atika ma myero dano guti i kare manok me kwogi ma gibedo kwede i lobo.
4-Atiyo tic matego; agero odi, ka dok apito olok. 5Ayubo potti mabeco me yomcwiny ma gicelogi woko ki cel, ci apito iye kwa yadi ducu ma nyak ma gicamo nyiggi. 6Dok akwinyo kut ka ma pii ogurre iye me aonya i te yadi ma gitye ka doŋo i kabedo ma giyubo me buŋa. 7-Awilo opii ki aŋeca; ka dok abedo ki opii ma ginywalogi ki i kin jo ma i oda. Abedo ki lwak dyaŋi kacel ki romi mapol, kun akato jo ducu ma gukwoŋo nyima ma gubedo ka loc i Jerucalem. 8-Acoko lwak ryal ki jabu ki lonyo pa luker kacel ki dul lobo ma yam giloyo odoko mera. Abedo bene ki luwer ma co ki ma mon, kacel ki mon mapol mapatpat ki gin ducu ma yomo cwiny dano.
9-Kit meno adoko twon dano mo madit ma pe wacce, kun aloyo bene wa jo ducu ma gukwoŋo nyima ma gubedo ka loc i Jerucalem; ryekona aye obedo ka konya. 10Dok gin mo keken ma amito ka waŋa oneno anoŋo; dok pe akwero gin ma yomo cwiny dano, pien anoŋo yomcwiny madwoŋ i tic ducu ma abedo ka tiyone, doŋ meno aye obedo bakacicca pi tic ma atiyo. 11Lacen alokke acako ŋiyo jami ducu ma atiyo ki ciŋa ki kit ma ayelle kwede ka tiyone, ci nen, anoŋo ni man gin ma konnye pe, rom ki ryemo kor yamo ma kodo, dok ni pe tye kit magoba mo ma dano twero noŋo i lobo.
12Kit meno alokke abedo ka tamo tam matut i kom ryeko, apoya ki miŋo, Ci anoŋo ni gin mo ma ŋat ma oleyo ka tyen kabaka twero timo pe. Myero en olub gin ma kabaka ma okwono nyime otiyo. 13Ci cutcut aniaŋ ni ryeko ber kato miŋo macalo cen kato colpiny. 14Dano maryek neno yo ka ma ecito iye, ma noŋo ŋat ma lamiŋ woto mere i colpiny; ento kadi bed kumeno kit gin acel bipoto i ko m gin aryo-nu ducu. 15Ka dok aloko kekena ni, "Gin ma bipoto i kom ŋat ma lamiŋ bipoto i koma bene; ka kumeno piŋo abedo maryek twatwal?" Ci adok iye kekena ni, man bene gin ma konnye pe. 16Pe tye ŋat mo ma twero po pi dano ma laryeko kadi pi lamiŋ, pien i kare ma tye anyim noŋo wi dano doŋ otyeko wil woko wa con i kom gin aryo-nu ducu. Dano maryek ki dano ma lamiŋ ducu gito i yo ma rom aroma! 17Kit meno acako kwero bedo kwo, pien gin ma gitye ka tiyone i lobo-ni obedo gin ma kelo can i koma keken; pien gin ducu ma gitiyo konnye pe, rom ki ryemo kor yamo ma kodo.
18Cwinya ocako kwero ticca ducu ma atiyo i lobo man, kun aneno ni jami ducu ma anoŋo myero abwot ki ŋat ma bileyo ka tyena; 19doŋ aŋa ma ŋeyo ka ce en bibedo dano ma laryeko nyo lamiŋ? Ento en bibedo ladit ma loyo jami ducu ma yam alimo kun atiyo pigi matek, ma ayelle kwede ka tiyone kun atiyo ki ryekona i lobo man. Man bene gin ma konnye pe. 20Ci alokke abedo ki cwercwiny ma iya oarre woko i kom ticca ma atiyo i lobo-ni, 21pien kare mogo dano ma otiyo tic matek ki ryekone, ki ŋec ma en tye kwede dok ki kwirine ducu myero owek jamine bot dano mo ma pe otiyo tic mo liweŋ pire wek ole olony kwede labedo. Man bene gin ma konnye pe, dok gin marac twatwal. 22Kit gin aŋo ma dano noŋo ki i kom ticce ducu, ki kero ma en otiyo kwede tic i lobo-ni? 23-Mwaka me kwone ducu opoŋ ki arem, ki ticce bene kelo bote cwercwiny keken; kadi wa i dyewor wiye pe twero ywe ki tam. Man bene gin ma konnye pe.
24-Doŋ gin maber makato ma dano myero otim en aye ni en myero ocam cam dok omat mat, wek onoŋ yomcwiny i tic ma en tiyo. Ento aneno ni man bene Lubaŋa aye ma omiyo; 25pien ka Lubaŋa pe, ŋat mo pe twero camo cam dok ŋat mo pe twero noŋo yomcwiny. 26-Lubaŋa miyo ryeko, ŋec ki yomcwiny bot dano ma en pwoyo; ento bot dano ma labalo en miye tic me guro jami ki durogi kacel, me amiya bot ŋat ma onoŋo pwoc ki bote. Man bene gin ma konnye pe, rom ki ryemo kor yamo ma kodo.


Ejekiel 16:8
8"Ka doki akato ki ka ŋeti ci aneni anoŋo ni mwakani doŋ oromo me mar; ci ayaro boŋo ma onoŋo atye kwede woko i komi, omiyo pe doŋ ibedo munero. Ada, aketo gicikke kwedi, ci in doŋ idoko mera. Acikke mada ni abimari." Man Rwot Lubaŋa ma owaco.


Jeremia 48
Lok kom Moab
1-Man aye lok ma Rwot me mony, Lubaŋa pa Icrael, owaco i kom Moab ni,
"Can i wi jo Nebo,
pien gaŋgi doŋ gijwero woko odoŋ nono!
Kiriataim doŋ gimako woko,
cel gogone matego-gu ducu doŋ gimukogi woko piny,
ki jone giketo lewic i wigi matek;
2deyo pa Moab doŋ orwenyo woko matwal.
Lumerok tye ka piro lok me timo gin marac i kom Moab i Kecbon, ni,
'Wek watyeku rok me Moab woko.'
In gaŋ Madmen bene ibiliŋ woko liwic;
dul mony biwoto kun cito ka lweny i komi.
3"Jo Koronaim tye ka daŋŋe ni,
'Tim bwami! To-piny doŋ obino woko!'
4Doŋ gijwero Moab woko;
koko tye ka winnye ka mabor wa i Joar.
5Guito cere me Lukit,
gicito malo kun gikok ki pig waŋgi;
ki i yo ma ci to piny Koronaim
gukok pi neno kit macalo lobo doŋ gibalo kwede woko.
6Giwacci,
'Wuriŋ oyot! Wuriŋ, wular kwowu!
Wuriŋ calo kana me tim!'
7Wun jo Moab, yam wugeno cel gogowu ki lonyowu,
ento kombeddi doŋ gibiterowu woko;
ki Kemoc ma lubaŋawu-ni gibitero kacel kwedwu i opii,
kacel ki ajwagine ki rwodine ducu.
8Lamuk gaŋ bibino i kom gaŋi ducu,
pe tye gaŋ mo ma bibwot;
nota kacel ki bar gibibalowoko,
kit macalo Rwot doŋ otyeko lokone.
9Wuket gweŋ me lyel pi Moab,
pien doŋ gibijwero woko.
Gaŋine ducu gibiweko doŋ obur,
dano mo pe ma bibedo kunnu doki."
10Gicen dano ma pe tiyo tic pa Rwot ki cwinye ducu! Gicen ŋat ma pe neko dano ki pala lucwanne!
Gibijwero gaŋi me Moab woko
11Rwot owacci, "Moab yam obedo mot maber, dok bene yam pe gitero jone i opii. Moab obedo calo koŋo vino ma giweko ni ocek mot, ma pe giyelo, dok pe gionyo woko ki i opoko ma tye iye-ni i i opoko mukene. Mitte bene pe oballe, bille mere mamit kit macalo yam tye kwede con.
12"Pi meno, nen, kare tye ka bino, abicwalo dano gionyo Moab woko calo gionyo kono yino. Gibionyo koŋo vinone woko piny, ci gineko opokone giŋido woko matitino. 13Man bimiyo lewic mako jo Moab pi Kemoc ma lubaŋagi, kit macalo lewic yam omako jo Icrael pi Betel, ma en lubaŋa ma onoŋo yam gigeno twatwal-li.
14"Wun jo Moab, piŋo wunwette ka waco ni wun cogi oteka lweny,
wun askari ma cwinywu tek dok wuloyo lweny?
15Gibijwero Moab woko liweŋ ki gaŋine;
awobene mabeco ma giyerogi ayera gibinekogi gityekogi woko.
An kabaka, Rwot me mony, aye ma awaco man.
16Can ma bino i kom Moab doŋ tye cok,
to pinnye doŋ tye ka bino oyotoyot.
17Wukum pi rok meno, wun jo ma wubedo cok ka ŋete,
wun ducu ma wuŋeyo ywekane.
Wuwacci, 'Doŋ gituro twero matek me locce woko do!
deyone ki tekke doŋ pe matwal.'
18"Wun jo ma wubedo i Dibon,
wulor woko ki i kabedowu me deyo wubin woko piny,
ci wubed i ŋom i apwa!
Pien lamuk Moab doŋ obino i komwu,
omuko cel gogone matego-gu ducu woko oweko odoŋ obur.
19Wun jo ma wubedo i Aroer,
wucuŋ i ŋet yo koŋ wukur;
wupeny co ki mon ma gitye ka lwi gicito woko
wek gutit botwu gin mutimme.
20Ci gibidok iye botwu ni, 'Moab doŋ otyeko poto;
wukok pire, doŋ gityeko keto lewic woko i wiye.
Tit lok man i ŋet kulu Amon
ni Moab doŋ gijwero woko, iye odoŋ noŋo!'
21"Ŋolo kop doŋ obino i kom lobo ma obedo barbar; obino i kom Kolon, Jakaja, Mepat. 22Dibon, Nebo, Betdiblataim, 23Kiriataim, Betgamul, Betmeon, 24Keriot, Bojra ki gaŋi ducu me lobo Moab ma tye ka mabor ki ma tye ka macok. 25Moab doŋ giŋinyo adada, tekone bene gityeko woko. Man Rwot ma owaco.
Gibimiyo Moab mwolle woko Licwic
26"Wumi Moab omat mat omer, pien doŋ ojemo woko i koma, an Rwot. Moab bibedo ka ŋenne i ŋokke kekene, ci dano gibinyere kun gicaye. 27In Moab koŋ ipo kit macalo ibedo ka ŋalo kwede jo Icrael. Itimogi marac calo onoŋo imakogi kacel ki lukwo. Pien i kare ducu ma iloko pigi noŋo iyeno wii ayeŋa.
28"Wun jo ma wubedo i Moab myero wuwek gaŋi woko! Wucit wubed i kin got ma obar. Wubed calo akuri ma gero ode i kor got ma oculle. 29Moab wakke twatwal! Doŋ watyeko winyo kit wakke, nyatte, ki bwola ma dano gitye kwede i cwinygi kun gitamo pigi kengi. 30An Rwot, aŋeyo ŋalagi. Dok nyattegi bene obedo gin me bwolo, kadi gin ma gitiyo ducu bene obedo gin me bwolo. 31Pi meno, abikok pi Moab, kun akumo pi jo Moab ducu. Abikumo bene pi jo Kirkerec. 32Abikok pi jo Cibma makato ma akok pi jo Jajer. In gaŋ me Cibma ibedo calo yat olok ma jaŋe boco oŋolo nam oo wa loka tuŋcel, ma ocito oo wa i Jajer. Ento nyig yadiwu me oro ki nyig olokwu doŋ gibalo woko. 33Yom, cwiny ki yomic madwoŋ ma yam dano gitye kwede doŋ gikwanyo woko ki i lobo Moab ma onoŋo ceko cam-mi. Ajuko koŋo vino woko omiyo pe mol ki i bur ka ma ginyono nyig olok; pe tye ŋat mo ma nyono nyig olok kun daŋŋe pi yomcwiny.
34"Jo Kecbon ki Eleale gitye ka daŋŋe matek, dwangi winnye ka mabor wa i Jakaj; jo ma tye i Joar bene winyo dwangi, dok bene winnye ka mabor wa i Koronaim ki i Eglat-celiciya. Pii me Nimrim bene doŋ otyeko two woko liweŋ. 35Abijuko jo Moab pe dok gibityero gitum ki waŋo odok eceta i waŋ jogi bot lubaŋagi. An Rwot, doŋ aloko man.
36"Mumiyo atye ka kumo i cwinya pi Moab ki pi jo Kir-kerec calo dano ma tye ka kuto nyamulere ki wer lyel, pien lonyo ki jami ducu ma yam gulimo doŋ orwenyo woko matwal. 37Dano acel acel olyelo wiye dok onyaro yer tike woko pi kwero cola. Ciŋgi ducu giŋolo bedo bur, dok dano acel acel tye oruko boŋo cola i pyere. 38I wi odi ducu ma tye i Moab ki i dye gaŋi ducu iwinyo koko keken, pe gin mo mukene mapat. Doŋ atyeko neko Moab woko macalo agulu ma ŋat mo pe paro pire. An Rwot doŋ aloko. 39Kit ma gineko kwede Moab! Kit macalo gikok kwede! Kit macalo Moab oloko kwede ŋeye ki lewic! Moab doŋ odoko giriayeta, gin ma kelo lworo madwoŋ bot jo ducu ma gibedo ma gurumo en."
Moab pe twero bwot
40"An Rwot, doŋ atyeko ciko woko ni tye rok mo ma bituk oyotoyot bino Lyanne piny i kom Moab calo ocur ma onoŋo oyaro bwome woko. 41Gaŋi kacel ki cel gogo ducu gibimakogi woko. I nino meno cwiny lulweny me Moab bipoŋ ki lworo calo dako ma tye ka rem ki nywal. 42Gibijwero Moab woko doŋ pe bibedo rok matwal, pien doŋ onoŋo ojemo woko i koma. 43Gin ma kelo lworo madwoŋ, bur ki owic doŋ tye ka kurowu wun jo Moab. An Rwot, doŋ aloko. 44Ŋat mo ma bitemo ni eriŋ gin man ma kelo lworo madwoŋŋi bipoto i bur, ki ŋat ma bia ki i bur katti woko bimoko i owic, pien doŋ atyeko keto kare me keto can i kom jo Moab. An Rwot, doŋ aloko. 45Luriŋ ayela ma doŋ gigoro gitye ka yenyo ka gwok i gaŋ me Kecbon. Ento Kecbon, ma en aye gaŋ ma yam kabaka Cikon obedo ka Joe iye, doŋ tye ka waŋ ki mac. Mac doŋ otyeko waŋo ka Cuŋo pa jo Moab ki wi godi maboco ma yam lulweny me Moab gimaro-ni. 46Can i wiwu, wun jo Moab! Gineko jo ma yam giworo Kemoc woko, dok awobegi ki anyiragi giterogi woko i opii. 47Ento I kare ma tye anyim, abidwoko gum pa Moab bote kakare. Man lok pa Rwot kikome."
Kop ma giŋolo i kom Moab ogik kany.


Nia 23
Ŋolo kop atir dok muporre
1-"Pe irwe lok ma iwinyo awinya ata; pe iribbe ki dano marac ka kelo lok goba me keto can i kom dano. 2Pe ilub lwak ma gitiyo gin marac, Ka i lok me pido pe ilokke ilub kor lwak pi balo ŋolo kop atir, 3-kadi dworo kor lacan i pidone.
4-"Ka irwatte ki twon pa lamoneni, nyo kanane, ma orwenyo, dwok bote. 5Ka ineno kana pa ŋat ma dagi obuto piny ma yec obwoyo, pe iwek ata, konye akonya.
6-"Pe ibal te pido pa danoni ma lacan wek lok oloye. 7Pe idony i lok goba: pe inek dano ma kite atir ma pe ki bal, pien pe abiye labalo loyo kop. 8Pe igam lim lawil loyo kop, pien lim lawil loyo kop miyo jo ma neno piny waŋgi umme woko, ci balo te pido pa dano ma lokke tye atir.
9-"Pe iun larok ma bedo i kinwu, pien wun bene wuŋeyo cwiny lubedo, pien wun bene wubedo lubedo i Ejipt.
Mwaka me cabit ki nino me cabit
(Levi 25.1-7)
10-"Ibicoyo potoni ci icoko cam ma ocek iye pi mwaka abicel. 11Ento i mwaka me abirone ibiweko ywe, okanne roc, wek arupinnye lucan ma i kinwu gunoŋ ginacama; ci ma obwotte lee tim bicamone. Ibitimo kit meno ki poto olokki ki poto jeitunini bene.
12-"Ti ticci nino abicel, ento i kom nino me abirone ibiywe, wek twon ki kanani gunoŋ yweyo, dok wek latin pa aŋecani ki labedo boti guom ki kero komgi. 13Wumak gin ducu ma awaco botwu, dok pe wutuc nyiŋ lubaŋa, mukene; lok ma kit enno pe giwiny a ki i dogi.
Nino madito adek ma giciko pigi
(Nia 34.18-26)
14"Ibikwero nino madito bota tyen adek i mwaka acel acel. 15-Ibikwero ni madito me Mugati ma Tobi Pe Iye, macalo yam aciko. Ibicamo mugati tobi pe iye pi nino abiro, i kare ma giciko, i dwe me Abib, pien meno aye dwe ma yam ia iye ki i Ejipt. Dano mo pe obin i nyima ki ciŋe noŋo. 16-Ibikwc ronino madito me wi mwaka, pic: mukwoŋo cek pi tic me ciŋi, i kom cam ma icoyo i poto; ki nino madito me nyonone i dero i agikki me mwaka, doŋ icoko gin ma ocek i poto pi ticci. 17Co ma boti ducu gibibino i nyim Rwot Lubaŋa tyen adek i mwaka.
18"Pe ityer remo me gitumma kacel ki mugat i ma tobi tye iye; pe iwek dwolo mo me kwero nino madito bota obed nio wa odiko.
19-"Cam mukwoŋo cek i potoni me wi mwaka myero ikel i ot pa Rwot Lubaŋani.
"Pe ited riŋo latin dyel ki cak pa minne.
Gicwalo lamalaika pa Rwot pi telo nyim dano
20"Nen, acwalo lamalaika i nyim pi gwokowu i yo, ki me kelowu i kabe ma yam ayubo piwu. 21Wugwokke wek wuwiny doge, pe wujem i kor pien kica pe bimake i komwu ka wuba pien nyiŋa tye iye.
22"Ento ka wuwinyo doge ki cwinywu ducu, kun wutiyo k it ma awa botwu ducu, ci abibedo lamerok lumerokwu ki lamone pa lumonewu.
23"Ka lamalaikana bitelo nyimwu terowu bot jo Amor, jo Kit, jo Per jo Kanaan, jo Kiv ki jo Jebuc, abijwa: gi woko. 24Pe wuryebbe i nyim lubaŋagi pe wuworgi, pe wulub kit tic Ento wubimuko calgi woko ducu, dok wubiŋido wir jogigi woko. 25Wubiwc Rwot Lubaŋawu, ci abimiyo gum i kom kwonwu ki i kom piiwu; abikwanyo two woko ki i kinwu. 26I lobowu-nu lim pe bibwogo litinogi, dako ma lalur bibedo pe; abicobo nino me kwowu ducu kakare. 27Abicwalo lworo i koma i nyimwu, abibaŋo rok ducu ma wubiromo kwedgi; abimiyo lumerokwu giriŋo giloko ŋegi botwu. 28Abicoro pino jobi i nyimwu i kom jo Kiv, jo Kanaan ki jo Kit, wek oryemgi woko ki i nyimwu. 29Pe abiryemogi woko ki i nyimwu i mwaka acel, miyo lobo bidoŋ noŋo, ci gin tim bimedde mapol, yelowu. 30Abiryemogi woko ki i nyimwu motmot, nio ka wunya, wucamo lobo. 31Abiketo waŋ lobowu obed nia ki i Nam Makwar nio i nam pa Lupiliciti ki nia ki i tim nio i kulu Euprate. Dok abimiyo wegi lobo-nu i ciŋwu, wun bene wubiryemogi woko ki i nyimwu. 32Pe wuket gicikke mo kwedgi, kadi bot lubaŋagi. 33Pe gubed i lobowu, miyo wubitimo bal i koma; pien ka wubiworo lubaŋagi, ci bidoko owic botwu."


Icaya 53:2
2Pien odoŋo i nyime calo ginapita ma pud tye ka doŋo adoŋa,
ma pud lwite donyo adonya i ŋom mutwo.
En pe tye ki kom mo maber nyo deyo
ma kono omi wacik waŋwa i kome,
gin mo ma ywayo tam padano onoŋo pe bote kadi ki acel,
dok gin mo ma twero miyo wabedo ki tam i kome bene pe.


Ejekiel 48:1
Poko lobo i kin kaka pa Icrael
1"Magi aye nyiŋ kaka ducu: Cakke ki i waŋ apokki lobo ma tye yo tuŋ acam, kun a ki i nam wok ki i Ketlon cito kwede i yo ma donyo i Kamat, nio kwede wa i Kajar-enon (ma tye yo tuŋ acam me waŋ apokki lobo me Damaciko ki yo tuŋ malo i kom Kamat), kun medde kwede a ki yo tuŋ wokceŋ dok kwede yo tuŋ potoceŋ, kenyo gimiyo iye dul lobo acel bot Dan.


Daniel 5:11
11Tye dano mo i te kerri kany ma cwiny pa lubaŋa maleŋ-gu bedo i iye. I kare pa woru onoŋo yam ginanyuta me muŋ ducu ki niaŋ wa ryeko, macalo ryeko pa lubaŋa-gu ducu, ginoŋo ni en tye kwede, mumiyo woru, kabaka Nebukadnejar, okete me bedo dano ma loyo lutyet, lukor tipo, jo Kaldaya ki luryeko ducu ma ŋiyo lok i kom lakalatwe.


Nwoyo Cik 1
Moses otito pi lok ma Rwot ociko bot jo Icrael i Koreb
1Man aye lok ma yam Moses oloko bot jo Icrael ducu ki i loka Jordan i dye tim, i Araba mukemo Cup, i kin Paran ki Topel, Laban, Kajerot ki Di-jabu. 2Nia ki i Koreb nio wa i Kadec-barnea onoŋo romo wot me nino apar wiye acel ki i yo ma wok i lobo godi me Ceir. 3I mwaka me pyeraŋwenne, i nino dwe mukwoŋo me dwe me apar wiye acel, en aye Moses oloko iye ki jo Icrael i kom cik ducu ma Rwot yam omiye ma mako komgi. 4-Oloko kwedgi i kare ma doŋ otyeko loyo Cikon kabaka pa jo Amor ma yam bedo i Kecbon, ki Og kabaka me Bacan ma yam bedo i Acitarot ki i Edrei. 5Moses omine pi gonyo te cik man ki i loka Jordan, i lobo Moab, kun waco ni, 6"Rwot Lubaŋawa owaco botwa ki i Koreb ni, 'Doŋ wubedo kare malac twatwal i te got man. 7Wulokke, wucak wot, wucit i lobo godi pa jo Amor, ki bot jo ma gicok kwedgi ducu ma i Araba, bot jo ma i lobo godi ki i pwor got, ki i Negeb ki i lobo murabo dog nam. Wucit i lobo Kanaan, ki i Lebanon nio wa i kulu madit, en kulu Euprate. 8Nen, atyeko keto lobo-nu i nyimwu; wucit iye, wucam obed mewu, kit ma yam Rwot okwoŋo bot kwarowu, bot Abraim, bot Icaka ki bot Yakobo, ni ebimiyo botgi ki bot likwayogi ma bilubogi.'
Keto luŋolkop
(Nia 18.13-27)
9"I kare meno yam amedde ki wacciwu ni, 'An pe atwero tiŋowu kena; 10Rwot Lubaŋawu doŋ omiyo wunya mapol, mumiyo tin, nen, wun wupol macalo lwak lakalatwe me polo. 11Myero Rwot Lubaŋa pa kwarowu doŋ omedwu wudok mapol tyen alip makato ma koni wutye-ni, dok ominiwu gum, macalo yam ocikowu kwede-ni! 12An kena atwero tiŋo yec mapek ma wuketo i koma-ni niŋniŋ, ki ciro kecowu? 13Wuyer dano ma luryeko, jo makwiri muteggi, muporo wel kakawu ducu, ci abiketogi gubed ludito ma loyowu.' 14Ci wun yam wudokka iye ni, 'Lok ma ilokkiwa-ni ber, myero wati.' 15Pienno akwanyo ludito wi kakawu, jo maryek, muteggi, ci aketogi gubedo lulo jo alip, lulo jo miya, lulo jo pyerabic ki lulo jo apar, ki ludito mukene muporo kakawu ducu. 16I kare meno aciko luŋolkopwu ni, 'Wuwiny pido ma i kin omegiwu, ci wuŋol kop atir i kin dano mo ki ominne, nyo ki larok mo ma bedo bote. 17Ka wuŋolo kop, pe wudwor kor dano mo; wuwiny lok pa dano matidi ma rom ki pa dano madit, Pe wulwor waŋ dano mo, pien ŋolo kop tye bot Lubaŋa. Ka lok mo tek, loyowu, wukel bota, abiwinyo.' 18I kare ca yam acikowu i kom gin ducu ma myero wutim.
Gicwalo lurot-piny ki i Kadec-barnea
(Wel 13.1-33)
19"Yam wacako wot, waa woko ki i Koreb, wacito wabaro dye tim meno ducu malac ki malik ma yam wuneno, i yo ma kemo lobo godi pa jo Amor, kit ma yam Rwot Lubaŋawa ocikowani; ci wabino wa i Kadec-barnea. 20Ci awacciwu ni, 'Wun doŋ wuo i lobo godi pa jo Amor en, ma Rwot Lubaŋawa bimiyowa. 21Nen, Rwot Lubaŋawu oketo lobo-nu i nyimwu; wucit wucam obed mewu, macalo Rwot Lubaŋa pa kwarowu yam ocikowu; pe wulwor, cwinywu pe ocid woko.' 22Ci wun ducu wubino bota cok, wuwaco ni, 'Wek wacwal dano i nyimwa wek gurot lobo, ka gudwok lok botwa i kom yo ma myero wacitu iye, ki i kom gaŋi ma wabio iye.' 23Yam aneno ni lokke ber, ci akwanyo jo apar wiye aryo ki i kinwu, dano acel ki i kaka acel acel. 24Gin gulokke, guito i lobo godi, guo i nota me Ecikol, guroto ducu. 25Ci gukwanyo nyig yadi mogo mucek i lobo-nu, gumako ki ciŋgi, guo kwede botwa, dok gudwoko lok botwa bene kun giwaco ni, 'Lobo ma Rwot Lubaŋawa tye ka miyowa-ni ber.'
26-"Ento yam wun wukwero cito kunnu, ci wujemo woko i kom cik pa Rwot Lubaŋawu. 27Wubedo ka ŋuro i kemawu, kun wuwaco ni, 'Pien Rwot yam dag waŋwa en aye gin mumiyo okwanyowa woko ki i lobo Ejipt, wek omiwa i cin jo Amor, gutyekwa woko liweŋ. 28Wan wabecito kwene kaa? Utmegiwa gumiyo cwinywa oŋabbe aŋaba pi waco ni, jo maca gidoŋo dok giboco gikatowa woko; gaŋi megi bene gidito, dok gugoyo cel matek ma o wa i polo; dok bene waneno kunnu likwayo pa jo Anak.' 29Ci an dok awacciwu ni, 'Pe atiba opot i komwu, pe wulworgi. 30Rwot Lubaŋawu ma tye ka telo nyimwu-ni, en aye bilweny piwu ma rom ki gin ducu ma yam otimo piwu i Ejipt ma wuneno ki waŋwu, 31-wa ki i dye tim bene, ka ma wuneno iye kit ma Rwot Lubaŋawu otiŋowu kwede, macalo dano ma otiŋo wode, kun timo kumeno i yo ducu ma wuwoto iye nio ka wuo kwede i kabedo man.' 32-Ento kadi bed aloko kumeno, wun wukwero geno Rwot Lubaŋawu, 33ma yam obedo ka telliwu yo wek eyeny kabedo ma wubiguro iye kemawu. Dyewor en woto i mac ki dyeceŋ woto i pol pi nyutowu yo ma wucito iye.
Can ma Lubaŋa oketo i kom jo Icrael pi balgi
(Wel 14.20-35)
34-"Ka yam Rwot owinyo lok ma wuloko ducu, ci kiniga omake, okwoŋo kwoŋ ni, 35'Pe tye ŋat mo ma i kin yalwak man marac-ci ma bineno lobo maber ma yam akwoŋo pire ni abimiyo bot kwarowu, 36kono Kaleb wod pa Jepune keken. En aye binenone, dok abimiyo bote ki bot litinone lobo ma yam en onyono ki tyene, pien en obedo ka lubo gin ma Rwot mito ducu kakare.' 37Kiniga yam omako Rwot wa i koma bene piwu, owacci, 'In bene pe ibio kunnu. 38Yocwa wod pa Nun ma tiyo boti-ni, en aye bicito iye. Cuk cwinye, pien en aye doŋ bimiyo jo Icrael gileyo lobo ca. 39Dok litinowu ma wun wuwacci gibiyakogi woko-ni, litinowu ma kombeddi peya giŋeyo gin maber ki marac-ci, gin aye gibicito iye; abimiyone botgi, gibicamo, bibedo megi. 40Ento wun giwu wulokke, wucak wot i dye tim yo tuŋ Nam Makwar.'
Jo Icrael giloyogi i Korma
(Wel 14.39-45)
41"Wun dok wugamo doga kun wuwaco ni, 'Wan doŋ wabalo i nyim Rwot; wabicito ka lweny kit macalo Rwot Lubaŋawa ocikowa.' Dano acel acel i kinwu otwene ki jami lwennye, kun wutamo ni bedo yot me cito i lobo godi. 42Ci Rwot owacca ni, 'Wac botgi ni, Pe wucit kunnu, pe wulweny, pien an pe atye i dyewu, weko lumerokwu biloyowu.' 43Yam aloko botwu, ci wukwero, pe wuwinyo; ento wujemo woko i kom cik pa Rwot, wuette, wuito malo wa i lobo godi. 44Ci jo Amor ma gibedo i lobo godi kunnu gubino i komwu, guryemo korwu macalo kic, gudatowu piny i Ceir nio wa i Korma. 45Wudwogo, wukok i nyim Rwot; ento Rwot pe owinyo kokowu, pe ociko ite i lokwu. 46Mumiyo wubedo i Kadec pi kare malac, pi kare ma wubedo kwede kunnu.


Acakki 41
Yucepu ogonyo te lek pa Parao
1Ka mwaka okato aryo kulu, Parao oleko lek ni onoŋo ecuŋ i ŋet kulu Nail, 2ci nen, dyaŋi abiro ma komgi pilpil ma gucwe, gubedo ka camo lum tiro. 3Dyaŋi mukene abiro dok gukatti woko ki i kulu Nail ma komgi omok, gujony woko liŋok, ma gulubo korgi, ka gucuŋ ka ŋet dyaŋi meno, ma gitye i ŋet kulu Nail. 4Dyaŋi ma komgi omok, ma gujony woko liŋok-ki gucamo dyaŋi ma komgi pilpil mucwe-ni woko. Ci Parao oco woko ki i waŋ nino. 5Ka dok onino, ci dok oleko lek mukene me aryone, oneno wit kal abiro ma ocek oluŋŋe, mabeco, ma gujany i kom tyen kai acel. 6Dok i ŋegi oneno wit kal abiro ma gulot gujany ma walgi atati, ma gubwarre woko pi yamo malyet mua ki tuŋ wokceŋ. 7Ci wite abiro ma waŋgi atati-ni gumwonyo wit kal ma ocek oluŋŋe, ma waŋgi ŋaraŋara-ni woko. Ka Parao dok oco woko ki i waŋ nino, onoŋo ni dok eleko lek aye. 8-Cwinye obedo ka cwer odiko con; ci ocwalo kwena olwoŋo lutyet ki luryeko ma i Ejipt ducu. Parao otitogi lekke, ento ŋat mo pe onen ma otwero gonyo ki Parao te lekke.
9Ladit latyer koŋo vino owaco ki Parao ni, "Apo rocca tin. 10I kare ma Parao okeco i kom luticce, ci otweya i ot kol kacel ki ladit lated mugati i ot pa ladit ma loyo askari lukur-piny, 11wan ducu waleko lek i dyewor acel-lu, en ki an, waleko lek ma tyen lokgi patpat. 12Latin Ibru mo onoŋo tye kwedwa, ma obedo latic pa ladit ma loyo askari lukur-piny. Ka yam watitte, ci ogonyowa te lekwa, kun gonyo te lek pa ŋat acel acel kit ma lekke tye kwede. 13Kit ma en ogonyo te Lekwa, ci otimme kumeno; an gidwoka i dog ticca, ento lated mugati giŋabo malo i kom yat."
14Ci Parao ocwalo kwena gilwoŋo Yucepu, gikelo woko aruya ki i ot kol; olyelo wiye, ka oloko boŋone, ci ocito odonyo bot Parao. 15Parao owaco bot Yucepu ni, "An onoŋo aleko lek, ento ŋatti mo pe onoŋŋe ma twero gonnya te lekke; abedo ka winyo ka giloko i komi ni ka iwinyo lek mo, ci itwero gonyo tere." 16Yucepu ogamo dog Parao ni, "Meno pe a ki i iya; Lubaŋa aye bidok iye ki Parao lok me kuc." 17Ci Parao owaco bot Yucepu ni, "Nen, iwaŋ lekka onoŋo acuŋ i ŋet kulu Nail; 18ci dyaŋi abiro mucwe ma komgi pilpil gukatti woko ki i kulu Nail, gubedo ka camo lum tiro. 19Ka dok dyaŋi mukene abiro bene gukatti woko gulubo korgi ima gigoro, komgi omok ma gujony woko liŋok, kit ma yam peya aneno i lobo me Ejipt ducu. 20Ci dyaŋi ma komgi omok ma gujony woko liŋok-ki gucamo dyaŋi abiro mucwe-ni woko; 21ento kadi bed gucamogi woko, pe nene ni gucamogi, pien onoŋo pud gujony woko liŋok ma rom aroma ki kit ma nene gitye kwede. Ci aco woko ki iwaŋ nino. 22Dok aneno ki i waŋ Lekka wit kal abiro ma gujany i kom tyen kal acel, ma wangi ŋaraŋara mabeco; 23ka dok wite abiro muner ma wangi atati, ma gubwarre woko pi yamo malyet mua i tuŋ wokceŋ, gulot gudoŋo i ŋegi; 24ci wite ma waŋgi atati-ni gumwonyo wite abiro mabeco-ni. Ci atito bot lutyet, ento pe tye ŋatti mo ma twero gonnya tere."
25Yucepu ogamo dog Parao owaco ni, "Lek pa Parao en lek acel; Lubaŋa doŋ onyuto ki Parao gin ma en bitiyo. 26Dyaŋi abiro mabeco-ni nyuto mwaka abiro, ki wit kal abiro mabeco bene nyuto mwaka abiro; lek aryo-nu te lokgi acel. 27Dyaŋi ma komgi otuk, ma gujony woko liŋok-ki ma dok gukatti woko gulubo korgi-ni, ki wit kal abiro mubwarre woko pi yamo malyet mua i tuŋ wokceŋ ca, meno nyuto mwaka abiro me kec. 28Tye kit macalo doŋ atito ki Parao, Lubaŋa onyuto ki Parao gin ma en bitiyo. 29Mwaka abiro bibedo ma cam bicek madwoŋ twatwal i lobo ducu me Ejipt, 30ento i ŋegi dok bibino mwaka abiro me kec, ma wi dano biwil woko i lwak camgi ma guceko i lobo Ejipt. Kec bineko lobo woko libok; 31ki lonyo cam madwoŋ-ŋi pe biŋene ni yam tye i lobo pi lok pa kec ma bilubone, pien kec meno bibedo gwa matek. 32Lek pa Parao mudodde aryo-ni nyuto ni lok man Lubaŋa aye omoko, dok bimiyo timme i kare ma cok-ki.
33"Mumiyo i kare man myero Parao oyer dano ma nen kwiri, maryek, ci oket en olo lobo Ejipt ducu. 34Dok ber Parao omedde ka keto ludito ma guloyo lobo, wek gubed ka jogo dul acel me abic me cam ma ocek i lobo Ejipt i kin mwaka abiro ma piny ocek-ki. 35Gin gubed ka guro cam ma ocek i mwaka mabeco ma cam bicek iye-ni, wek gigwok kal i te twero pa Parao, gikan me agwoka i gaŋi ducu. 36Cam meno obed dero kec me agwoka ma gigwoko i lobo Ejipt pi kec ma bipoto mwaka abiro, wek kec pe onek lobo."
Yucepu odoko lalo lobo Ejipt
37Tam man Parao oneno ni ber, kacel ki luticce ducu. 38Parao owaco ki luticce ni, "Watwero noŋo dano mukene macalo man, ma Cwiny pa Lubaŋa tye kwede bene?" 39Ci Parao owaco bot Yucepu ni, "Macalo Lubaŋa doŋ otyeko nyutti man ducu-ni, pi meno pe doŋ tye dano mo ma nen kwiri, maryek macalo in. 40-In aye doŋ ibiloyo oda, ki lwakka ducu gibitiyo kun gilubo gin ma iciko; kono nyo lok ma dok i kom komker keken, en aye bimiyo abedo dit makati." 41Parao dok owaco bot Yucepu ni, "Nen, doŋ atyeko keti me loyo lobo Ejipt ducu." 42-Ci Parao okwanyo agitte ma olunyo ki i ciŋe, orwako i ciŋ Yucepu, dok oruke ki ginaruka me boŋo camanini maber, ka dok obolo nyor jabu i ŋute; 43ka omiyo en oriŋo ki gadigadine me aryone, kun dano gidaŋŋe i nyime ni, "Rumu coŋwu!" Ci oketo en me loyo lobo Ejipt ducu kit meno. 44Parao dok omedde lok ki Yucepu kun wacce ni, "An Parao; ka in pe iye, ci pe bibedo ŋatti mo ma bitiŋo ciŋe kadi tyene i lobo ducu me Ejipt." 45Ci Parao ocako nyiŋ Yucepu ni Japenat-panea; ci omiye Acenaci nya pa Potipera ajwaka me On me bedo dakone. Ci Yucepu ocako wot orumo lobo Ejipt ducu. 46Yucepu onoŋo doŋ mwaka me ditte romo pyeradek i kare ma donyo i tic pa Parao kabaka me Ejipt. Yucepu okato woko ki i nyim Parao, ci owoto orumo lobo Ejipt ducu. 47Cam ocek i lobo madwoŋ twatwal otyeko mwaka abiro, 48ci ocoko cam ducu ma ocek i mwaka abiro-ni i kare ma lobo Ejipt oceko cam madwoŋ, ci okano cam i dero kec i gaŋi ducu; i gaŋ acel acel en okano cam mua i potti murumo kenyo. 49Yucepu okano lwak cam madwoŋ i dero kec; cam obedo dwoŋ ma rom ki kweyo ma i dog nam, nio ka oweko pimone pien pe twero pimme.
50Ma mwaka kec peya oromo, onoŋo Yucepu doŋ tye ki litino awobe aryo, ma Acenaci nya pa Potipera ajwaka me On onywalo kwede. 51Yucepu ocako nyiŋ latin kayone ni Manace, kun wacci, "Pien Lubaŋa doŋ omiyo wiya owil woko ki i kom aromana ducu ki i kom jo ducu me ot pa wora." 52Nyiŋ latin me aryone ocako ni Epraim, ni, "Pien Lubaŋa omiya anywal i lobo ma abedo iye ki aroma."
53Ka mwaka abiro ma cam obedo ka cek iye madwoŋ twatwal i lobo Ejipt doŋ ogik, 54-ci mwaka abiro me kec ocakke, kit ma yam Yucepu owaconi. Kec opoto i lobo ducu; ento i lobo Ejipt ducu onoŋo cam tye. 55-Ka cam doŋ otum woko i lobo Ejipt ducu pi kec mupoto, dano gucako koko pi cam bot Parao; ci Parao owaco bot jo Ejipt ducu ni, "Wucit bot Yucepu wutim gin ma owacciwu." 56Ka kec opoto oromo lobo Ejipt ducu, ci Yucepu ocako yabo dog dero kec ducu, ocato cam bot jo Ejipt, pien onoŋo kec doŋ lyet twatwal i lobo Ejipt. 57Lobo ducu gucako mol i Ejipt bot Yucepu ka wilo kal, pien onoŋo kec doŋ lyet twatwal i wi lobo ducu.